Εκδικητές: Η Εποχή του Ultron

Εκδικητές: Η Εποχή του Ultron (πρωτότυπος τίτλος: Avengers: Age of Ultron) είναι αμερικανική ταινία περιπέτειας με υπερήρωες παραγωγής 2015, βασισμένη στην ομώνυμη ομάδα υπερηρώων των Marvel Comics. Η παραγωγή της ταινίας έγινε από τα Marvel Studios και η διανομή από τη Walt Disney Studios Motion Pictures. Αποτελεί τη συνέχεια της ταινίας Οι Εκδικητές (2012) και την ενδέκατη συνολικά ταινία του κινηματογραφικού σύμπαντος της Marvel (MCU). Τη σκηνοθεσία και το σενάριο ανέλαβε ο Τζος Γουίντον, όπως και στην πρώτη ταινία, και σε αυτήν πρωταγωνιστούν οι Ρόμπερτ Ντάουνι Τζούνιορ, Κρις Χέμσγουορθ, Μαρκ Ράφαλο, Κρις Έβανς, Σκάρλετ Τζοχάνσον, Τζέρεμι Ρένερ, Ντον Τσιντλ, Άαρον Τέιλορ-Τζόνσον, Ελίζαμπεθ Όλσεν, Πολ Μπέτανι, Κόμπι Σμόλντερς, Άντονι Μακί, Χέιλι Άτγουελ, Ίντρις Έλμπα, Στέλαν Σκάρσγκορντ, Τζέιμς Σπέιντερ και Σάμιουελ Λ. Τζάκσον. Στην ταινία, οι Εκδικητές έρχονται αντιμέτωποι με τον Ultron, ένα ρομπότ με τεχνητή νοημοσύνη το οποίο είναι ορκισμένο να εξαφανίσει το ανθρώπινο είδος. Μετά την επιτυχημένη πορεία της ταινίας Εκδικητές, ανακοινώθηκε τον Μάιο του 2012 η συνέχειά της και, τον Αύγουστο, ο Γουίντον συμφώνησε να επιστρέψει και να αναλάβει σενάριο και σκηνοθεσία. Ο Γουίντον αναβάθμισε την ιστορία προέλευσης που είχε ο Ultron στα κόμικ, ώστε να μπορεί να συμπεριλάβει σε αυτήν την ομάδα των Εκδικητών του MCU, και εισήγαγε σε αυτήν και τους χαρακτήρες Quicksilver και Scarlet Witch, των οποίων τα δικαιώματα μοιραζόταν η Marvel με την 20th Century Fox. Το κάστινγκ ξεκίνησε τον Ιούλιο του 2013 με τον Ντάουνι να υπογράφει για τη συμμετοχή του στην ταινία. Η δεύτερη μονάδα γυρισμάτων ξεκίνησε γυρίσματα τον Φεβρουάριο του 2014 στη Νότια Αφρική, με τα βασικά γυρίσματα να λαμβάνουν χώρα κυρίως στα Shepperton Studios στο Σάρεϊ της Αγγλίας μεταξύ Μαρτίου και Αυγούστου. Επιπρόσθετα γυρίσματα έγιναν σε Ιταλία, Νότια Κορέα, Μπανγκλαντές, Νέα Υόρκη και διάφορες άλλες τοποθεσίες της Αγγλίας. Με τον προϋπολογισμό της ταινίας να ανέρχεται περίπου στα $365 εκατομμύρια, αποτελεί τη δεύτερη ακριβότερη ταινία όλων των εποχών. Η ταινία έκανε πρεμιέρα στις 13 Απριλίου 2015 στο Λος Άντζελες, ενώ κυκλοφόρησε στις κινηματογραφικές αίθουσες των Ηνωμένων Πολιτειών την 1η Μαΐου 2015, ως μέρος της δεύτερης φάσης του MCU. Στην Ελλάδα κυκλοφόρησε στις 30 Απριλίου 2015. Η ταινία έλαβε γενικά θετικές κριτικές από τους κριτικούς και υπήρξε υποψήφια για αρκετά βραβεία (κερδίζοντας κάποια από αυτά), ενώ είχε και εισπρακτική επιτυχία αποφέροντας $1.4 δισεκατομμύρια παγκοσμίως, γινόμενη η τέταρτη ταινία με τις περισσότερες εισπράξεις για το 2015 και φτάνοντας μέχρι την πέμπτη θέση της λίστας των ταινιών με τις περισσότερες εισπράξεις όλων των εποχών. Δύο συνέχειες με τίτλους Εκδικητές: Ο Πόλεμος της Αιωνιότητας και Εκδικητές: Η Τελευταία Πράξη, κυκλοφόρησαν τον Απρίλιο του 2018 και τον Απρίλιο του 2019 αντίστοιχα.

 Οι Εκδικητές κάνουν επιδρομή σε μία από τις εγκαταστάσεις της Υ.Δ.Ρ.Α. στη Σοκόβια, όπου διοικητής είναι ο Μπάρον Στράκερ, ο οποίος έκανε πειράματα σε ανθρώπους χρησιμοποιώντας το σκήπτρο του Λόκι. Εκεί, έρχονται αντιμέτωποι με τα αδέλφια Πιέτρο και Γουάντα Μάξιμοφ, οι οποίοι έχουν υπεράνθρωπη ταχύτητα και τηλεπαθητικές ικανότητες αντίστοιχα, βρίσκουν και συλλαμβάνουν τον Στράκερ, ενώ ο Σταρκ ανακτά το σκήπτρο του Λόκι. Ο Σταρκ και ο Μπάνερ ανακαλύπτουν πως η πέτρα που βρίσκεται μέσα στο σκήπτρο διαθέτει τεχνητή νοημοσύνη και αποφασίζουν, κρυφά από τους υπόλοιπους, να τη χρησιμοποιήσουν για να ολοκληρώσουν το παγκόσμιο πρόγραμμα άμυνας του Σταρκ με το όνομα «Ultron». Όμως, η αίσθηση του Ultron πως για να σώσει τη Γη πρέπει να εξαφανίσει το ανθρώπινο είδος, τον οδηγεί στο να εξολοθρεύσει τον J.A.R.V.I.S. και να επιτεθεί στους Εκδικητές. Φεύγοντας με το σκήπτρο, ο Ultron χρησιμοποιεί τις προμήθειες από τη βάση στη Σοκόβια για να αναβαθμίσει το σώμα του και να κατασκευάσει έναν στρατό από ρομπότ. Αφού σκοτώνει τον Στράκερ, στρατολογεί τα αδέλφια Μάξιμοφ τα οποία κατηγορούν τον Σταρκ για τον θάνατο των γονιών τους. Συναντούν τον έμπορο όπλων Γιουλίσις Κλο και παίρνουν από αυτόν το βιμπράνιο που είχε κλέψει από την Γουακάντα. Οι Εκδικητές καταφτάνουν και τους επιτίθενται, αλλά η Γουάντα τους στοιχειώνει με οράματα. Το όραμα του Μπρους τον μετατραπεί σε Hulk και επιτίθεται αφηνιασμένος στην πόλη, μέχρι που ο Σταρκ τον σταματάει με την αντι-Hulk στολή.Η παγκόσμια αντίδραση για την καταστροφή που προκλήθηκε αλλά και ο φόβος που δημιούργησε η Γουάντα με τα οράματά της, οδήγησαν τους Εκδικητές να καταφύγουν σε ασφαλές καταφύγιο. Ωστόσο, ο Θορ αποχωρεί θέλοντας να βρει απαντήσεις σε αυτά που είδε ζητώντας τη βοήθεια του Δρ. Σέλβιγκ, ενώ ο Νικ Φιούρι καταφτάνει ενθαρρύνοντας την ομάδα να βρει ένα σχέδιο για να σταματήσει τον Ultron. Στη Σεούλ, ο Ultron χρησιμοποιεί το σκήπτρο για να αιχμαλωτίσει τη Δρ. Έλεν Τσο. Υπό την επιρροή του Ultron, η Δρ. Τσο αρχίζει να δημιουργεί στον Ultron ένα νέο σώμα από βιμπράνιο. Καθώς ο Ultron φορτώνει τον εαυτό του στο σώμα, η Γουάντα διαβάζει το μυαλό και ανακαλύπτει το σχέδιό του για τον αφανισμό του ανθρώπινου είδους, κάτι που στρέφει τα αδέλφια εναντίον του. Οι Ρότζερς, Ρόμανοφ και Μπάρτον βρίσκουν τον Ultron και παίρνουν το υπό κατασκευή σώμα, αλλά ο Ultron αιχμαλωτίζει τη Ρόμανοφ. Οι Εκδικητές αρχίζουν να τσακώνονται όταν ο Σταρκ και ο Μπάνερ φορτώνουν κρυφά τον J.A.R.V.I.S. στο συνθετικό σώμα του Ultron. Ο Θορ επιστρέφει και βοηθά στην ενεργοποίηση του σώματος, εξηγώντας πως βάση του οράματός του η πέτρα που βρίσκεται ενσωματωμένη στο μέτωπο του νέου ρομπότ είναι η Πέτρα της Νόησης, μία από τις έξι Πέτρες της Αιωνιότητας. Το νέο ρομπότ, ο Vision, και τα αδέλφια Μάξιμοφ συνοδεύουν τους Εκδικητές στη Σοκόβια, όπου ο Ultron συνεχίζει την προσπάθειά του για παγκόσμιο αφανισμό. Οι Εκδικητές πολεμούν τον στρατό του Ultron, ενώ οι Φιούρι, Μαρία Χιλ, Τζέιμς Ρόουντς και πράκτορες της Α.Σ.Π.Ι.Δ.Α. καταφτάνουν για να απομακρύνουν τους πολίτες. Ο Πιέτρο πεθαίνει στην προσπάθειά του να προστατέψει τον Μπάρτον κι ένα μικρό παιδί, ενώ η Γουάντα καταστρέφει το βασικό σώμα του Ultron. Αυτό όμως επιτρέπει την ενεργοποίηση της τελικής φάσης του σχεδίου του Ultron, αλλά ο Σταρκ και ο Θορ καταφέρνουν να σταματήσουν την ολοκλήρωσή της. Στον απόηχο, ο Hulk αποχωρεί με το Quinjet προς άγνωστη κατεύθυνση, ενώ ο Vision αντιμετωπίζει και καταστρέφει το τελευταίο σώμα-ρομπότ του Ultron. Οι Εκδικητές εγκαθίστανται στη νέα τους βάση, ενώ ο Θορ επιστρέφει στο Άσγκαρντ για να μάθει περισσότερα για τις δυνάμεις που υποπτεύεται πως χειραγώγησαν τα πρόσφατα γεγονότα. Καθώς ο Σταρκ αποχωρεί και ο Μπάρτον αποφασίζει να αποσυρθεί, οι Ρότζερς και Ρόμανοφ ετοιμάζονται να εκπαιδεύσουν τα νέα μέλη των Εκδικητών: Ρόουντς, Vision, Σαμ Γουίλσον και Γουάντα. Στη σκηνή μετά τους τίτλους τέλους, ο Θάνος φοράει ένα γάντι αποφασισμένος να συγκεντρώσει προσωπικά τις Πέτρες της Αιωνιότητας. Ρόμπερτ Ντάουνι Τζούνιορ ως Τόνι Σταρκ/Iron Man:Ο ευεργέτης των Εκδικητών ο οποίος αυτοπεριγράφεται ως ιδιοφυής, δισεκατομμυριούχος, playboy και φιλάνθρωπος και ο οποίος έχει δημιουργήσει την ηλεκτρομηχανική στολή του Iron Man. Σχετικά με την εξέλιξη του χαρακτήρα του μετά τα γεγονότα της ταινίας Iron Man 3, ο Ντάουνι ανέφερε: «Νομίζω συνειδητοποιεί πως το να φτιάξει όλες τις στολές του κόσμου - κάτι το οποίο προσπαθούσε να κάνει - δεν θα βοηθήσει στο καθήκον του να σώσει τον κόσμο και του άφησε κάπως λίγο μετατραυματικό στρες. Έτσι, τώρα επικεντρώνεται περισσότερο στο πώς θα μπορούσαμε να το κάνουμε ώστε να μην υπάρχει πρόβλημα εξαρχής. Όπως ξέρετε, υπάρχει πάντα κάποιος που προσπαθεί να απωθήσει τους ταραχοποιούς στον πλανήτη μας. Αυτή είναι η μεγαλύτερη ιδέα». Κρις Χέμσγουορθ ως Θορ:Ένας από τους Εκδικητές και ο διάδοχος του θρόνου του Άσγκαρντ, ο οποίος είναι βασισμένος στη θεότητα της σκανδιναβικής μυθολογίας με το ίδιο όνομα. Όσον αφορά τη θέση του Θορ στην ταινία, ο Χέμσγουορθ δήλωσε πως ο Θορ παρέμεινε στη Γη από τα γεγονότα της ταινίας Thor 2: Σκοτεινός Κόσμος και μετά, κάτι το οποίο τον έκανε να νιώθει τη Γη σαν το σπίτι του και θεωρεί την απειλή του Ultron ως προσωπική επίθεση. Ο Χέμσγουορθ δήλωσε πως έπρεπε να δουλέψει περισσότερο για να φέρει νέα στοιχεία στον χαρακτήρα, ώστε να μην επαναλαμβάνεται λέγοντας: «Μας έδωσε χώρο ώστε να κάνουμε [τον χαρακτήρα] κάπως πιο προσγειωμένο και ανθρώπινο και να να του φορέσουμε πολιτικά ρούχα και να τον προσαρμόσουμε μέσα σε ένα πάρτι». Σημείωσε επίσης πως τα κίνητρα του Θορ σε αυτή την ταινία είναι τελείως διαφορετικά σε σχέση με την πρώτη ταινία Εκδικητών στο MCU, όπου έπρεπε να πολεμήσει ενάντια στον χαρακτήρα του Τομ Χίντλστον, τον αδελφό του Λόκι. Μαρκ Ράφαλο ως Μπρους Μπάνερ/Hulk:Εκδικητής και ιδιοφυής επιστήμονας ο οποίος, λόγω έκθεσης σε γάμμα ραδιενέργεια, όταν εξοργίζεται ή αναστατώνεται μεταμορφώνεται σε ένα πράσινο τέρας. Για να προετοιμαστεί για τον ρόλο, ο Ράφαλο δούλεψε μαζί με τον Άντι Σέρκις και την εταιρία παραγωγής που διαθέτει, The Imaginarium, για την καταγραφή κίνησης του χαρακτήρα. Δήλωσε πως ο χαρακτήρας του έχει εξελιχθεί από τις προηγούμενες ταινίες και είναι «λίγο πιο περίπλοκος». Ο Ράφαλο εξήγησε πως ετοιμάζεται μία αντιπαράθεση μεταξύ του Μπάνερ και του Hulk λέγοντας: «Συμβαίνει ένα πολύ ενδιαφέρον πράγμα: ο Hulk φοβάται τον Μπάνερ το ίδιο όσο ο Μπάνερ φοβάται τον Hulk.. και πρέπει με κάποιο τρόπο να το δουλέψουν αυτό και να έρθουν σε ειρήνη μεταξύ τους». Κατά τη διάρκεια των γυρισμάτων στο Λονδίνο, ο Ράφαλο είπε πως ο Γουίντον δεν του είχε δώσει ακόμα καμία από τις ατάκες του Hulk. Ο Γουίντον εξήγησε αργότερα πως οι διάλογοι του Hulk γράφονται αυθόρμητα λέγοντας: «Αυτό που κάνει το γράψιμο για τον Hulk τόσο δύσκολο είναι πως προσποιείσαι πως είναι λυκάνθρωπος όταν είναι υπερήρωας. Το θες αντίστροφα... Έτσι το ερώτημα είναι, πώς έχει εξελιχθεί; Πώς μπορούμε να δώσουμε τις αλλαγές σε αυτά που κάνει ο Hulk; Και αυτό δεν είναι στο σενάριο, είναι στιγμή με στιγμή». Κρις Έβανς ως Στιβ Ρότζερς/Captain America:Ο ηγέτης των Εκδικητών και βετεράνος του Β΄ Παγκοσμίου Πολέμου, ο οποίος ενισχύθηκε στην ανώτερη ανθρώπινη δυνατή φυσική κατάσταση με τη χρήση ενός πειραματικού ορού. Παγιδεύτηκε στον πάγο στο τέλος του πολέμου και ξύπνησε έπειτα από χρόνια στον σύγχρονο κόσμο. Ο Έβανς δήλωσε πως από την πτώση της Α.Σ.Π.Ι.Δ.Α. και τα γεγονότα της ταινίας Captain America 2: Ο Στρατιώτης του Χειμώνα, ο Ρότζερς απέμεινε να εξαρτάται από τους συμπαίκτες Εκδικητές χωρίς τη δομή της στρατιωτικής ζωής και τώρα «ψάχνει να καταλάβει πού ανήκει, όχι μόνο ως στρατιώτης, ως Captain America, αλλά ως Στιβ Ρότζερς, ως άτομο». Ο Έβανς δήλωσε επίσης πως ήταν σε θέση να συντηρήσει τη μυική μάζα που είχε χτίσει για τον Στρατιώτη του Χειμώνα με καθημερινή άσκηση μίας ώρας. Όσον αφορά το στυλ που ο Captain America πολεμά, ο Έβανς θεώρησε πως δεν ήθελε να κάνει πίσω από τις ικανότητες που φάνηκαν στον Στρατιώτη του Χειμώνα, βεβαιώνοντας πως αυτό θα εξελιχθεί δείχνοντας «μία σταθερή απεικόνιση δύναμης» κι έχοντας τον Ρότζερς να αξιοποιεί το περιβάλλον του. Σκάρλετ Τζοχάνσον ως Νάτασα Ρόμανοφ/Black Widow:Εκδικητής η οποία δούλευε ως υψηλά εκπαιδευμένη κατάσκοπος της Α.Σ.Π.Ι.Δ.Α.. Ο παραγωγός Κέβιν Φάιγκι δήλωσε πως το παρελθόν των περισσότερων χαρακτήρων εξερευνάται στην ταινία. Η Τζοχάνσον είπε: «Στους Εκδικητές 2 πάμε πίσω... σίγουρα μαθαίνουμε περισσότερα από το παρελθόν της Widow και έχουμε την ευκαιρία να ανακαλύψουμε το πώς έγινε το άτομο που βλέπουμε. Όλοι αυτοί οι χαρακτήρες έχουν βαθύ, σκοτεινό παρελθόν και πιστεύω πως το παρελθόν επηρεάζει λίγο μερικούς από εμάς». Όσον αφορά το από πού ξεκινάει η ιστορία της Widow στην ταινία, η Τζοχάνσον θεώρησε πως ήταν μια συνέχεια του τι είδαμε από τον χαρακτήρα της στον Στρατιώτη του Χειμώνα, με το γεγονός πως «'[η Widow] δεν έλαβε ποτέ μια ενεργητική επιλογή. Είναι ένα προϊόν επιβολής άλλων ανθρώπων'. Αυτό θα την επηρεάσει. Αυτό είναι ένας περιορισμός ο οποίος έχει τεράστια επίδραση. Πρέπει να υπάρχει ένα αποτέλεσμα αυτής της συνειδητοποίησης... Θα την δείτε να παίρνει κάποιες ενεργητικές αποφάσεις στη ζωή της, για το καλύτερο ή το χειρότερο». Μία σειρά μίξης κοντινών πλάνων, κοστουμιών συγκάλυψης, σωσιών και οπτικών εφέ χρησιμοποιήθηκαν για να βοηθήσουν στην απόκρυψη της εγκυμοσύνης της Τζοχάνσον κατά τη διάρκεια των γυρισμάτων. Τζέρεμι Ρένερ ως Κλιντ Μπάρτον/Hawkeye:Εκδικητής και αυθεντία στη χρήση τόξου, ο οποίος δούλευε ως πράκτορας της Α.Σ.Π.Ι.Δ.Α.. Ο Γουίντον ανέφερε πως ο Hawkeye αλληλεπιδρά περισσότερο με τους άλλους χαρακτήρες στην ταινία, σε αντίθεση με την πρώτη ταινία όπου ο χαρακτήρας του «βρισκόταν υπό την επήρεια του Λόκι από πολύ νωρίς και έπρεπε να λειτουργεί γύρω και απέναντι από τους άλλους Εκδικητές». Καθώς ο χαρακτήρες δεν εμφανίστηκε σε καμία άλλη από τις ταινίες της δεύτερης φάσης του MCU, ο Γουίντον δήλωσε πως Η Εποχή του Ultron ρίχνει φως στο τι έκανε ο χαρακτήρας από το τέλος των Εκδικητών. Ο Ρένερ περιέγραψε τον χαρακτήρα ως «κάπως μοναχικό» και «ομαδικό παίκτη μόνο επειδή πρέπει να είναι. Δεν είναι στα αλήθεια άνθρωπος για συντροφιά. Αυτός θα μπορούσε να είναι ο Captain America. Στην Εποχή του Ultron θα καταλάβετε γιατί ο Hawkeye σκέφτεται με τον τρόπο που σκέφτεται». Ντον Τσιντλ ως Αντισυνταγματάρχης Τζέιμς "Ρόντι" Ρόουντς/War Machine: Αξιωματικός της Αμερικανικής Πολεμικής Αεροπορίας και στενός, προσωπικός φίλος του Τόνι Σταρκ, ο οποίος χειρίζεται τη στολή του War Machine. Άαρον Τέιλορ-Τζόνσον ως Πιέτρο Μάξιμοφ/Quicksilver:Ο δίδυμος αδελφός της Scarlet Witch ο οποίος μπορεί να κινείται με υπεράνθρωπη ταχύτητα. Ο Τέιλορ-Τζόνσον θεώρησε πως ο Πιέτρο καθορίστηκε από το θάνατο των γονιών του και πως εκείνος και η αδελφή του έπρεπε να μεγαλώσουν «στην Ανατολική Ευρώπη προστατεύοντας οι ίδιοι τους εαυτούς τους και προσέχοντας ο ένας τον άλλο», κι έτσι και οι δύο αναζητούν την καθοδήγηση του άλλου. Ανέφερε επίσης πως ο Quicksilver ήταν «πολύ υπερπροστατευτικός» με τη Scarlet Witch και έχει «πραγματικό θυμό απογοήτευσης», κάτι το οποίο έχει ως αποτέλεσμα να βαριέται εύκολα εξαιτίας μικρού χρονικού διαστήματος προσοχής. Ο Φάιγκι δήλωσε πως η εξερεύνηση της σχέσης του Quicksilver με την αδελφή του και του παρελθόντος τους στην Ανατολική Ευρώπη θα βοηθούσε στη διαφοροποίηση του χαρακτήρα από την εκδοχή του Έβαν Πίτερς στην ταινία X-Men: Ημέρες ενός Ξεχασμένου Μέλλοντος (2014). Ο Τέιλορ-Τζόνσον δήλωσε πως το στυλ στο τρέξιμο του Quicksilver πέρασε μέσα από πολλές επαναλήψεις λέγοντας: «Το στυλ του τρεξίματος που δοκιμάσαμε στην αρχή ήταν απλά πολύ μονοδιάστατο και βαρετό, αλλά αν προσπαθήσεις να τρέξεις ελεύθερα, όπως σε παρκούρ, τότε αυτό είναι πολύ πιο κοντά στο στυλ του Captain America... Πρέπει να βρεις το δικό σου μέρος στον κόσμο των κόλπων των κασκαντέρ». Αρκετές από τις σκηνές του Τέιλορ-Τζόνσον γυρίστηκαν σε εξωτερικούς χώρους για να δώσουν «ζωή» στο τρέξιμό του, σε αντίθεση με το τρέξιμο μπροστά από πράσινες οθόνες. Ελίζαμπεθ Όλσεν ως Γουάντα Μάξιμοφ/Scarlet Witch:Η δίδυμη αδελφή του Quicksilver η οποία έχει τηλεκινητικές και τηλεπαθητικές ικανότητες. Η Όλσεν θεώρησε πως η Γουάντα ήταν «υπερβολικά διεγερμένη» παρά «ψυχικά ασθενής» επειδή «είχε τόσο μεγάλη ποσότητα γνώσεων που δεν ήταν σε θέση να μάθει πώς να την ελέγχει. Κανείς δεν της δίδαξε το πώς να την ελέγχει καταλλήλως... μπορεί να συνδεθεί με αυτόν τον κόσμο και παράλληλους κόσμους την ίδια στιγμή και σε παράλληλες στιγμές». Περιγράφοντας τις δυνάμεις του χαρακτήρα της να ελέγχει το μυαλό των άλλων, η Όλσεν ανέφερε πως ο χαρακτήρας είναι ικανός να κάνει περισσότερα από το να χειραγωγεί το μυαλό κάποιου, με την Scarlet Witch να μπορεί να «αισθανθεί και να δει τι αισθάνονται και τι βλέπουν» με το να προβάλλει τα οράματά τους. Η Όλσεν συνέχισε λέγοντας: «Το τι αγαπώ σχετικά με αυτήν είναι πως, σε τόσες ταινίες με υπερήρωες, τα αισθήματα κάπως αναιρούνται, αλλά για εκείνη ό,τι μπορεί να αισθανθεί κάποιος - όπως οι πιο αδύναμες στιγμές τους - περνάει μέσα της και σωματικά έχει την ίδια εμπειρία με εκείνους, κάτι το οποίο είναι πολύ ενδιαφέρον». Για να προετοιμαστεί για τον ρόλο, η Όλσεν πήρε στοιχεία από τη σχέση της με τον μεγαλύτερο αδελφό της και τις αδελφές της, αλλά μελέτησε και τα κόμικ για να αντλήσει έμπνευση. Αποκάλυψε πως ο Γουίντον εμπνεύστηκε από χορευτές για τον τρόπο που κινείται ο χαρακτήρας όταν χρησιμοποιεί τις δυνάμεις της. Ως αποτέλεσμα, η Όλσεν εκπαιδεύτηκε δίπλα σε έναν χορευτή αντί σε έναν παραδοσιακό εκπαιδευτή κασκαντέρ. Η Όλσεν είχε υπογράψει για αυτήν αλλά και για ακόμη μία ταινία. Πολ Μπέτανι ως J.A.R.V.I.S. και Vision:Ο Μπέτανι, ο οποίος χάρισε τη φωνή του στον J.A.R.V.I.S., τον συνεργάτη με τεχνητή νοημοσύνη του Σταρκ, ανέλαβε και τον ρόλο του Vision, ενός android που δημιούργησε ο Ultron. Ο Μπέτανι δήλωσε πως ξαφνιάστηκε όταν ο Γουίντον τον ρώτησε αν θα ήθελε να ενσαρκώσει τον Vision, επειδή όταν κάποιος ηθοποιός έχει ήδη λάβει μέρος ως ένας συγκεκριμένος χαρακτήρας στο MCU, συνήθως δεν προσλαμβάνεται για να ενσαρκώσει κάποιον δεύτερο χαρακτήρα. Σχετικά με το τι τον ενθουσίασε για τον Vision, ο Μπέτανι ανέφερε: «Το πράγμα που με εντυπωσίασε είναι πως ένα αρτιγενές πλάσμα αυτού του είδους γεννιέται. Είναι τόσο παντοδύναμος όσο και εντελώς αφελής, το είδος του κινδύνου από αυτό και μόνο και την περίπλοκη φύση ενός πράγματος που γεννιέται και είναι τόσο ισχυρό και δημιουργείται σε ένα δευτερόλεπτο και οι επιλογές που κάνει ηθικά είναι πραγματικά περίπλοκες και ενδιαφέρουσες. Κατάφεραν πραγματικά να υποστηρίξουν όλα αυτά». Ο Μπέτανι δήλωσε επίσης πως ο Vision αισθάνεται πατέρας και προστάτης απέναντί σε αρκετούς στην ταινία, ειδικά απέναντι στη Scarlet Witch, κι έχει την ικανότητα να αλλάζει την πυκνότητά του. Ο Γουίντον δήλωσε πως ήθελε να συμπεριλάβει τον Vision σε μία δεύτερη ταινία Εκδικητών πριν υπογράψει για την πρώτη ταινία. Το μακιγιάζ του Μπέτανι για τον χαρακτήρα ήταν μία μίξη βαφής προσώπου και προσθετικών και χρειαζόταν δύο ώρες για να εφαρμοστεί με τους μακιγιέρ, Τζέρεμι Γούντχεντ και Νικ Γουίλιαμς, να λένε πως η σωστή απόχρωση του δέρματος του Vision ήταν το δυσκολότερο πράγμα που έπρεπε να ξεδιαλύνουν. Κόμπι Σμόλντερς ως Μαρία Χιλ:Πρώην υψηλόβαθμη πράκτορας της Α.Σ.Π.Ι.Δ.Α. η οποία τώρα δουλεύει για τον Σταρκ. Περιγράφοντας την κατάσταση της Χιλ στην ταινία, η Σμόλντερς είπε πως μετά τα γεγονότα του Στρατιώτη του Χειμώνα η Χιλ «δεν ξέρει στα αλήθεια ποιος είναι ο καλός και ποιος ο κακός και προσπαθεί να το ξεδιαλύνει κατά τη διάρκεια της ταινίας». Πρόσθεσε: «Δεν κοιμάται. Δουλεύει συνεχώς. Δεν έχει το εργατικό δυναμικό που είχε στην Α.Σ.Π.Ι.Δ.Α.», αντί αυτού δουλεύει για τον Τόνι Σταρκ στο αρχηγείο των Εκδικητών «προσπαθώντας να διευθύνει τα πράγματα εκεί όσο πιο ομαλά γίνεται... είναι κάτι εντελώς διαφορετικό για εκείνη». Άντονι Μακί ως Σαμ Γουίλσον/Falcon:Βετεράνος της Πολεμικής Αεροπορίας Διάσωσης των Ηνωμένων Πολιτειών, εκπαιδευμένος στην εναέρια μάχη με τη χρήση ενός ειδικά σχεδιασμένου μηχανισμού φτερών και φίλος του Στιβ Ρότζερς. Συζητώντας τη σχέση μεταξύ Γουίλσον και Ρότζερς, ο Μακί ανέφερε πως οι δύο χαρακτήρες έχουν έναν αμοιβαίο «στρατιωτικό σεβασμό», ο οποίος εξερευνάται στην ταινία και στο Captain America: Εμφύλιος Πόλεμος. Ο Φάιγκι ανέφερε πως αποφασίστηκε να γυρίσουν ξανά την τελευταία σκηνή της ταινίας για να ενσωματώσουν σε αυτήν τη νέα στολή του Falcon που σχεδιάστηκε για την ταινία Ant-Man και η οποία κυκλοφόρησε μετά την Εποχή του Ultron, καθώς οι σκηνές του Falcon είχαν αρχικά γυριστεί με την αυθεντική στολή που είδαμε στον Στρατιώτη του Χειμώνα. Ο Μακί δήλωσε πως δεν συνειδητοποίησε πως ο Γουίλσον είχε γίνει μέλος των Εκδικητών μέχρι που είδε την ταινία στην πρεμιέρα της, καθώς κατά τη διάρκεια των γυρισμάτων του είχε δοθεί το σενάριο μόνο για τις σκηνές στις οποίες συμμετείχε. Χέιλι Άτγουελ ως Πέγκι Κάρτερ: Συνταξιούχος αξιωματικός του στρατού και συν-ιδρύτρια της Α.Σ.Π.Ι.Δ.Α., η οποία αποτελεί το πρώην ερωτικό ενδιαφέρον του Στιβ Ρότζερς. Ίντρις Έλμπα ως Χέιμνταλ: Ο φρουρός της γέφυρας Μπάιφροστ του Άσγκαρντ ο οποίος βλέπει και ακούει τα πάντα και είναι βασισμένος στη μυθολογική θεότητα με το ίδιο όνομα. Στέλαν Σκάρσγκορντ ως Έρικ Σέλβιγκ:Αστροφυσικός και φίλος του Θορ. Ο Σκάρσγκορντ είπε πως αρχικά δεν θα εμφανιζόταν στην ταινία, αλλά έλαβε ένα τηλεφώνημα για να το κάνει επειδή «είχαν γράψει ένα-δυο σκηνές και πήγα και τις έκανα», χωρίς να ξέρει αν οι σκηνές τελικά θα συμπεριλαμβάνονταν στην τελική εκδοχή της ταινίας. Τζέιμς Σπέιντερ ως Ultron:Ένα ρομπότ με τεχνητή νοημοσύνη το οποίο δημιουργούν ο Τόνι Σταρκ και ο Μπρους Μπάνερ για ένα πιλοτικό πρόγραμμα ειρήνης, το οποίο ωστόσο κατακλύζεται από το σύνδρομο Θεού και τώρα επιθυμεί να ειρηνοποιήσει τη Γη με το να εξαφανίσει το ανθρώπινο είδος. Ο σκηνοθέτης Τζος Γουίντον δήλωσε πως ο Σπέιντερ ήταν «η πρώτη και μοναδική του επιλογή» για τον ρόλο, λόγω της «υπνωτικής φωνής του η οποία μπορεί να είναι τρομακτικά ήρεμη και συναρπαστική» ενώ ταυτόχρονα είναι πολύ ανθρώπινη και χιουμοριστική. Ο Φάιγκι διευκρίνισε πως έγινε καταγραφή κίνησης του προσώπου και του σώματος του Σπέιντερ «για να δημιουργηθεί μια ολοκληρωμένη ερμηνεία... Δεν προσλάβαμε τον Τζέιμς Σπέιντερ για να κάνει μόνο μια φωνή ρομπότ». Κατά την προετοιμασία του ρόλου πάρθηκαν εκτεταμένες απεικονίσεις του κεφαλιού και του σώματος του Σπέιντερ. Όσον αφορά τον χαρακτήρα, ο Γουίντον ανέφερε: «Πάντα προσπαθεί να καταστρέψει τους Εκδικητές, να πάρει, έχει μία μέλισσα στο κεφάλι του. Δεν είναι ένας ευτυχισμένος τύπος, που σημαίνει πως είναι ένας ενδιαφέρον τύπος. Πονάει. Και ο τρόπος που εκδηλώνεται δεν θα είναι τα τυπικά ρομποτικά πράγματα». Πρόσθεσε πως ο Ultron «δεν είναι ένα πλάσμα λογικής - είναι ένα ρομπότ πραγματικά διαταραγμένο. Ανακαλύπτουμε το τι τον κάνει απειλητικό και ταυτόχρονα είναι ελκυστικός και αστείος και παράξενος και απρόσμενος και όλα όσα ένα ρομπότ δεν είναι ποτέ». Ο Γουίντον συνέκρινε τον Ultron με το Τέρας του Φρανκενστάιν λέγοντας: «Είναι ο δικός μας μύθος Φρανκενστάιν [...] Δημιουργούμε κάτι κατ'εικόνα μας και αυτό το κάτι στρέφεται εναντίον μας. Έχει αυτόν τον πόνο του 'Λοιπόν, γιατί δημιουργήθηκα; Θέλω να σκοτώσω τον Μπαμπά'». Ο Σπέιντερ αποκάλεσε τον χαρακτήρα «αφοσιωμένο στις δικές του σκέψεις» και πρόσθεσε: «Θεωρώ πως βλέπει τους Εκδικητές ως μέρος του προβλήματος, ενός πιο περιεκτικού προβλήματος στον κόσμο. Βλέπει τον κόσμο από μία πολύ παράξενη, [βιβλική] οπτική γωνία επειδή είναι ολοκαίνουριος, είναι πολύ νεαρός... Είναι ανώριμος και δεν έχει ακόμα ολόκληρη τη γνώση της ευρείας ιστορίας και όσων προηγήθηκαν, κι έχει δημιουργήσει μέσα σε μία πολύ σύντομη χρονική περίοδο μία μάλλον στρεβλωμένη κοσμοθεωρία». Προσθέτει επίσης: «Είναι πραγματικά μία τεχνητή νοημοσύνη με απολύτως καμία λογοκρισία, καμία παράμετρο ... έχει τόση πολλή ισχύ, τόση πολλή δύναμη και ταχύτητα και μέγεθος, είναι ένα επικίνδυνο παιδί». Σάμιουελ Λ. Τζάκσον ως Νικ Φιούρι:Πρώην διευθυντής της Α.Σ.Π.Ι.Δ.Α. και αυτός που στρατολόγησε πρώτος τους Εκδικητές και συνεχίζει να είναι μέντορας και ηγέτης της ομάδας. Ο Τζάκσον περιέγραψε τον ρόλο του στην ταινία ως κάμεο εμφάνιση λέγοντας: «Απλά περνάω από εκεί ... Επειδή, είναι ακόμα μία φάση από αυτές όπου 'άνθρωποι που έχουν δυνάμεις πολεμούν ανθρώπους που έχουν δυνάμεις'. Αυτός είναι και ο λόγος που δεν πήγα στη Νέα Υόρκη στους Εκδικητές. Δεν υπάρχουν πολλά που θα μπορούσα να κάνω εκτός από το να πυροβολήσω με ένα όπλο».Οι Τόμας Κρέτσμαν και Χένρι Γούντμαν επιστρέφουν για τους ρόλους τους ως Μπάρον Βολφγκανγκ βον Στράκερ και Δρ. Λιστ αντίστοιχα, δύο ηγετικά μέλη της Υ.Δ.Ρ.Α. τα οποία ειδικεύονται στα πειράματα σε ανθρώπους, στην προηγμένη ρομποτική και τεχνητή νοημοσύνη, και τους οποίους είχαμε δει στην ταινία Captain America 2: Ο Στρατιώτης του Χειμώνα. Η Λίντα Καρντελίνι ενσαρκώνει τη Λόρα Μπάρτον, τη σύζυγο του Hawkeye, η Κλαούντια Κιμ την Έλεν Τσο, μία παγκοσμίου φήμης γενετίστρια η οποία βοηθάει τους Εκδικητές από το γραφείο της στη Σεούλ, ο Άντι Σέρκις τον Γιουλίσις Κλο, έναν Νοτιο-Αφρικανό μαυραγορίτη λαθρέμπορο όπλων και γκάνγκστερ ο οποίος είναι γνώριμος του Σταρκ από τις μέρες που η Stark Industries πουλούσε όπλα, και η Ζυλί Ντελπί εμφανίζεται ως Μαντάμ Μπ., η οποία καθοδήγησε τη Black Widow στο να γίνει επαγγελματίας δολοφόνος. Η Κέρι Κόντον χαρίζει τη φωνή της στη F.R.I.D.A.Y., το πρόγραμμα τεχνητής νοημοσύνης που αντικατέστησε τον J.A.R.V.I.S., ενώ ο Σπέιντερ, εκτός από τον Ultron, χαρίζει τη φωνή του και στα ανδροειδή ρομπότ της Iron Legion του Σταρκ. Ο Τζος Μπρόλιν κάνει μία σύντομη εμφάνιση στη σκηνή μετά τους τίτλους τέλους ως Θάνος, επαναλαμβάνοντας τον ρόλο του από την ταινία Φύλακες του Γαλαξία. Επίσης, ο συν-δημιουργός των Εκδικητών, Σταν Λι, κάνει μία κάμεο εμφάνιση στην ταινία ως βετεράνος στρατιωτικός, ο οποίος παρευρίσκεται στον νικητήριο πάρτι των Εκδικητών, και ο Τομ Χίντλστον θα επαναλάμβανε τον ρόλο του ως Λόκι, αλλά οι σκηνές του δεν συμπεριλήφθηκαν στην τελική εκδοχή της ταινίας. Τον Οκτώβριο του 2011, ο πρόεδρος των Marvel Studios, Κέβιν Φάιγκι, ανέφερε πως τα στούντιο ξεκινούσαν να κοιτάζουν τις ταινίες για τη δεύτερη φάση του MCU, οι οποίες θα ξεκινούσαν με τον Iron Man 3 και θα κλιμακώνονταν με μία δεύτερη ταινία Εκδικητών. Τον Μάρτιο του 2012, ο σκηνοθέτης της πρώτης ταινίας, Τζος Γουίντον, δήλωσε πως θα ήθελε η συνέχεια να είναι «μικρότερη. Πιο προσωπική. Πιο επώδυνη. Να είναι το επόμενο πράγμα που θα συμβεί σε αυτούς τους χαρακτήρες και όχι απλά μία επανάληψη του τι φαίνεται πως λειτούργησε την πρώτη φορά. Να έχει ένα θέμα εντελώς φρέσκο και οργανικό από μόνο του». Παρά το ότι η παραγωγή της ταινίας φαινόταν να έχει ολοένα και ευρύτερο πεδίο εφαρμογής, ο Φάιγκι υποστήριξε πως δεν ήταν αυτή η πρόθεσή τους και πάντα έψαχναν να δουν ως ομάδα πού ήθελαν να οδηγήσουν αυτούς τους χαρακτήρες, και όχι να κάνουν την ταινία μεγαλύτερη από τους Εκδικητές.Στην πρεμιέρα της πρώτης ταινίας, ο Φάιγκι ανέφερε πως το στούντιο είχε προσφέρει την επιλογή στον Γουίντον να επιστρέψει ως σκηνοθέτης. Τον Μάιο του 2012, μετά την επιτυχημένη κυκλοφορία της πρώτης ταινίας, ο διευθύνων σύμβουλος της Disney, Μπομπ Άιγκερ, ανακοίνωσε πως μία συνέχεια βρισκόταν στο στάδιο της ανάπτυξης. Τα περισσότερα μέλη του καστ της πρώτης ταινίας είχαν ήδη συμβόλαιο να εμφανιστούν σε μία πιθανή συνέχεια, κάτι το οποίο ωστόσο δεν ίσχυε για τον Ρόμπερτ Ντάουνι Τζούνιορ, καθώς το συμβόλαιό του με τη Marvel να εμφανιστεί σε τέσσερις συνολικά ταινίες είχε εκπληρωθεί με την ταινία Iron Man 3 (2013).Το 2012, στη Διεθνή Comic-Con του Σαν Ντιέγκο, ο Γουίντον ανέφερε πως ήταν ακόμα αναποφάσιστος για το αν θα σκηνοθετούσε την ταινία. Ωστόσο, τον Αύγουστο του 2012, ο Άιγκερ ανακοίνωσε πως ο Γουίντον θα επέστρεφε ως σκηνοθέτης και σεναριογράφος της ταινίας, αλλά θα ανέπτυσσε και την τηλεοπτική σειρά της Marvel, Agents of S.H.I.E.L.D., για το τηλεοπτικό δίκτυο ABC. Αργότερα τον ίδιο μήνα, η Disney όρισε ως ημερομηνία κυκλοφορίας της ταινίας την 1η Μαΐου 2015. Όταν ρωτήθηκε για την απόφασή του να επιστρέψει, ο Γουίντον ανέφερε: «Οι Εκδικητές 2 δεν ήταν δύσκολη απόφαση. Για αρκετό καιρό σκεφτόμουν 'Λοιπόν, απλά δεν πρόκειται να συμβεί'. Τότε, όταν πραγματικά άρχισα να το σκέφτομαι, ήταν τόσο ξεκάθαρο πως ήθελα απεγνωσμένα να πω περισσότερα για αυτούς τους χαρακτήρες έτσι, θα ήταν ένα εύκολο όχι, αλλά ήταν ένα θεαματικά εύκολο ναι. Δεν υπήρχε κάποια διαμάχη ως προς αυτό». Είπε επίσης πως στις προθέσεις τους ήταν η παραγωγή αυτής της ταινίας να μην ήταν τόσο βιαστική όσο αυτής της πρώτης.Τον Δεκέμβριο του 2012, ο Γουίντον δήλωσε πως είχε ολοκληρώσει ένα πρώτο περίγραμμα για την ταινία. Τον Φεβρουάριο του 2013, στο Διεθνές Φεστιβάλ Κινηματογράφου στο Δουβλίνο, ο Γουίντον είπε πως ο θάνατος θα ήταν ένα από τα θέματα της συνέχειας και τον Μάρτιο είπε πως εμπνεύστηκε από τις ταινίες Η Αυτοκρατορία Αντεπιτίθεται και Ο Νονός ΙΙ.Ο Φάιγκι αποκάλυψε πως η Captain Marvel, η οποία πρωταγωνίστησε στη δική της ταινία το 2019, είχε εμφανιστεί σε ένα πρόωρο πρόχειρο του σεναρίου, αλλά αφαιρέθηκε από αυτό καθώς δεν είχε προσληφθεί ακόμα κάποια ηθοποιός για τον χαρακτήρα λέγοντας: «Δεν έμοιαζε να είναι η κατάλληλη στιγμή. Δεν θέλαμε να την εισάγουμε σε πλήρη μορφή να πετάει με τη στολή της πριν μάθουμε ποια ήταν ή το πώς δημιουργήθηκε». Ο Γουίντον είχε φτάσει μέχρι και στο σημείο να κάνει πλάνα με οπτικά εφέ για την Captain Marvel, όπου θα έμπαινε πετώντας στο αρχηγείο των Εκδικητών στο τέλος της ταινίας. Αυτά τα πλάνα χρησιμοποιήθηκαν, αλλά για την Scarlet Witch. Ο Φάιγκι αποκάλυψε επίσης πως σε ένα πρόωρο πρόχειρο του σεναρίου, στο τέλος της ταινίας το Quinjet του Hulk εντοπιζόταν κοντά στον Κρόνο, αλλά τελικά αποφασίστηκε να διατηρήσουν τη βάση της ταινίας στη Γη και να αφήσουν τη μοίρα του χαρακτήρα διφορούμενη προκειμένου να διαλυθούν οι φήμες πως μία ταινία βασισμένη στην ιστορία «Planet Hulk» των κόμικ βρισκόταν σε ανάπτυξη, μια ταινία για την οποία η Marvel δεν είχε πλάνα εκείνη την περίοδο. Αργότερα, αποφασίστηκε να υιοθετήσουν την ιστορία του «Planet Hulk» για την ταινία Thor: Ragnarok, στην οποία βλέπουμε το πού καταλήγει ο Hulk αφότου έφυγε από τη Γη. Μέχρι τον Απρίλιο του 2013, τα γυρίσματα είχαν προγραμματιστεί να ξεκινήσουν στις αρχές του 2014 στα Shepperton Studios στην Αγγλία. Στην πρεμιέρα της ταινίας Iron Man 3 στο Χόλυγουντ, ο Γουίντον ανέφερε πως είχε ολοκληρώσει ένα προσχέδιο του σεναρίου, είχε αρχίσει τη διαδικασία εικονογράφησής του και είχε συναντηθεί με τους ηθοποιούς. Ανέφερε επίσης πως έγραφε το σενάριο έχοντας τον Ντάουνι στο μυαλό και πως συμπεριέλαβε σε αυτό «σκηνές αδελφού/αδελφής» από τα κόμικ, κάτι που αργότερα επιβεβαιώθηκε πως αναφερόταν στα αδέλφια Quicksilver και Scarlet Witch. Ο Γουίντον εξήγησε το σκεπτικό του για τη συμπερίληψη των χαρακτήρων στην ταινία λέγοντας: «Οι δυνάμεις τους είναι πολύ ενδιαφέρουσες οπτικά. Ένα από τα προβλήματα που είχα στην πρώτη ταινία ήταν πως όλων οι δυνάμεις ήταν βασικά μπουνιές ... ο Quicksilver έχει υπερταχύτητα. Η Scarlet Witch μπορεί να κάνει ξόρκια και έχει τηλεκινητικές ικανότητες, μπορεί να μπει στο μυαλό σου. Υπάρχουν καλά πράγματα που μπορούν να κάνουν τα οποία θα βοηθήσουν στο να είναι η ταινία κάπως φρέσκια». Προειδοποίησε ωστόσο πως δεν πετάει στην ιστορία περισσότερους χαρακτήρες απλά για να το κάνει. Δήλωσε επίσης πως οι δίδυμοι τού επέτρεψαν να προσθέσει περισσότερες συγκρούσεις: «Δεν τους αρέσει η Αμερική και δεν τους αρέσουν οι Εκδικητές... Οι Εκδικητές είναι σαν μία παγκόσμια δύναμη και δεν συμφωνούν όλοι με τον τρόπο που δρουν, ακόμα κι αν είναι στο όνομα της δικαιοσύνης. Έτσι χρειάζεται κι αυτή η φωνή που διαφωνεί με αυτό και πρέπει να την καταλάβεις και να την συμπαθήσεις». Επειδή τα Marvel Studios μοιράστηκαν τα κινηματογραφικά δικαιώματα των Quicksilver και Scarlet Witch με την 20th Century Fox κι έπρεπε να αποφύγουν τη σύγκρουση με τις ταινίες X-Men της εταιρίας, ο Γουίντον εισήγαγε αυτούς τους δύο σημαντικούς χαρακτήρες στο κινηματογραφικό σύμπαν Marvel εντελώς με τους δικούς του όρους, κάτι που του επέτρεψε να συνδέσει τις ιστορίες τους με το σύμπαν που δημιούργησαν και να αποφύγει το όλο θέμα των μεταλλαγμένων. Ο Γουίντον απόλαυσε τις δυνατότητες αφήγησης που είχε με την εισαγωγή ενός χαρακτήρα με τηλεπαθητικές ικανότητες εξηγώντας: «Σήμαινε πως θα μπορούσαμε να περάσουμε λίγο χρόνο μέσα στο κεφάλι τον Εκδικητών - είτε από το παρελθόν τους, είτε από τις εντυπώσεις τους για το τι συμβαίνει, είτε από τους φόβους τους, είτε από όλα αυτά μαζί». Μέχρι τον Μάιο, ο Ντάουνι ξεκίνησε διαπραγματεύσεις για επέκταση του συμβολαίου του με τα Marvel Studios κι επανέλαβε τον ρόλο του Iron Man στην ταινία. Ένα μήνα αργότερα, ο Ντάουνι υπέγραψε για να επιστρέψει στην μέχρι τότε χωρίς τίτλο συνέχεια των Εκδικητών, καθώς και σε μία τρίτη συνέχεια. Στη Διεθνή Comic-Con του Σαν Ντιέγκο, ο Γουίντον ανακοίνωσε πως ολόκληρος ο τίτλος της ταινίας θα ήταν Εκδικητές: Η Εποχή του Ultron. Παρά τον συγκεκριμένο τίτλο, η ταινία δεν είναι βασισμένη στην ομότιτλη σειρά κόμικ του 2013. Ο Φάιγκι εξήγησε πως απλά τους άρεσε ο τίτλος Η Εποχή του Ultron, αλλά η πλοκή ήταν παρμένη από ιστορίες δεκαετιών των Εκδικητών. Ο Γουίντον πρόσθεσε πως η ιστορία προέλευσης του Ulron θα ήταν διαφορετική από αυτήν των κόμικ και πως ο Χανκ Πιμ δε θα εμπλεκόταν καθόλου στη δημιουργία του Ultron, καταλήγοντας πως ο Έντγκαρ Ράιτ είχε τα δικαιώματα του χαρακτήρα μέσω της ένταξής του στην ταινία Ant-Man, η οποία βρισκόταν ήδη στο στάδιο της ανάπτυξης. Σκέφτηκε επίσης πως ο Ultron έπρεπε να υπάρξει μέσω των Εκδικητών και από τη στιγμή που είχαν ήδη τον Τόνι Σταρκ και τον Μπρους Μπάνερ στην ομάδα, δεν θα ήταν λογικό να εμπλέξουν και τρίτο επιστήμονα. Ανέφερε επίσης πως λόγω της εμπλοκής του Ultron, η ταινία θα είχε έναν πιο σκοτεινό τόνο.Ο τίτλος της ταινίας εξέπληξε αρκετούς θαυμαστές που ανέμεναν τον Θάνος, τον εγκέφαλο πίσω από τα γεγονότα της πρώτης ταινίας, να είναι ο βασικός κακός της συνέχειας, με τον Γουίντον να λέει: «Δεν προοριζόταν ποτέ ο Θάνος να είναι ο επόμενος κακός. Ήταν πάντα ο άρχοντας του κακού και του σκότους». Σχολιάζοντας πάνω στο να βρεθεί η σωστή ισορροπία ανάμεσα στην τεχνολογία και στους ήρωες που βασίζονται στη φαντασία, ο Φάιγκι είπε: «Ο Iron Man είναι ένας πολύ τεχνολογικός ήρωας και οι ταινίες του ήταν πάντα βασισμένες στην τεχνολογία. Ο πρώτος Thor είχε να κάνει με την εισαγωγή του Άσγκαρντ και αυτού του πιο φανταστικού βασιλείου μέσα στον πιο βασισμένο στην πραγματικότητα κόσμο του MCU... Καθώς προχωράμε στον Ultron, ξεκάθαρα προέρχεται από τεχνολογία, αλλά χρησιμοποιούμε όλα τα εργαλεία που έχουμε στη διάθεσή μας και που έχουμε δημιουργήσει ως τώρα ως μέρος του MCU για να χτίσουμε την ιστορία της Εποχής του Ultron».Τον Αύγουστο του 2013, ανακοινώθηκε πως για τον ρόλο του Ultron είχε προσληφθεί ο Τζέιμς Σπέιντερ. Τον Νοέμβριο, η Marvel επιβεβαίωσε τους Ελίζαμπεθ Όλσεν και Άαρον Τέιλορ-Τζόνσον στους ρόλους των Scarlet Witch και Quicksilver αντίστοιχα. Ο Τέιλορ-Τζόνσον βρισκόταν σε συζητήσεις από τις αρχές Ιουνίου, ενώ για την Όλσεν οι πρώτες αναφορές συμμετοχής της έγιναν τον Αύγουστο. Μέχρι το τέλος του χρόνου, επιβεβαιώθηκε η επιστροφή των Μαρκ Ράφαλο, Κρις Έβανς, Σάμιουελ Λ. Τζάκσον, Κρις Χέμσγουορθ, Σκάρλετ Τζοχάνσον, Τζέρεμι Ρένερ και Κόμπι Σμόλντερς, οι οποίοι θα επαναλάμβαναν τους ρόλους τους από την πρώτη ταινία. Ο Ντον Τσιντλ, ο οποίος είχε ενσαρκώσει τον Τζέιμς Ρόουντς στις ταινίες Iron Man, είχε δεσμευτεί επίσης να συμμετάσχει στην ταινία. Τους πρώτους μήνες του 2014, ο Τόμας Κρέτσμαν προσλήφθηκε για τον ρόλο του Μπάρον Βολφγκανγκ βον Στράκερ, η Κλαούντια Κιμ για έναν απροσδιόριστο μέχρι τότε ρόλο και ο Πολ Μπέτανι, ο οποίος είχε χαρίσει τη φωνή του στον J.A.R.V.I.S. σε προηγούμενες ταινίες του MCU, για τον ρόλο του Vision. Ο Γουίντον είπε πως το να «αναμείξεις» όλους τους χαρακτήρες στην ταινία ήταν «ένας εφιάλτης» εξηγώντας: «Είναι πολύ ανόμοιοι χαρακτήρες. Η χαρά των Εκδικητών είναι το ότι δεν ανήκουν πραγματικά στον ίδιο χώρο. Δεν είναι σαν τους X-Men, όπου όλοι βασανίζονται από το ίδιο πράγμα και έχουν παρόμοιες στολές. Αυτοί οι τύποι είναι απλά άνω κάτω. Κι έτσι είναι δύσκολο. Ειλικρινά, αυτό είναι το πιο δύσκολο πράγμα από όσα έχω κάνει».Στις 24 Ιανουαρίου 2014, ο όμιλος Forte di Bard ανακοίνωσε πως κάποια από τα γυρίσματα θα λάμβαναν χώρα τον Μάρτιο του 2014 στο Φρούριο Μπαρ στην κοιλάδα της Αόστα στην Ιταλία, καθώς και σε άλλες τοποθεσίες της κοιλάδας της Αόστα συμπεριλαμβανομένων των Αόστα, Μπαρ, Ντονάς, Πον-Σαιν-Μαρτέν και Βερές. Τον επόμενο μήνα, η επιτροπή Gauteng Film ανακοίνωσε πως οι σκηνές δράσης θα γυρίζονταν στο Γιοχάνεσμπουργκ της Νότιας Αφρικής και άλλες περιοχές της επαρχίας Γκαουτένγκ, ξεκινώντας στα μέσα Φεβρουαρίου. Λίγες εβδομάδες αργότερα, η Marvel ανακοίνωσε πως μέρος των γυρισμάτων θα γίνονταν στη Νότια Κορέα. Ο Φάιγκι ανέφερε «την τελευταίας λέξης τεχνολογία, τα όμορφα τοπία και την εντυπωσιακή αρχιτεκτονική» της χώρας ως ιδανικά για την ταινία. Η πρωτεύουσα, Σεούλ, και η γύρω επαρχία, Γκιόνγκι-ντο, επιλέχθηκαν ως τοποθεσίες γυρισμάτων, με τον Υπουργό Πολιτισμού, Αθλητισμού και Τουρισμού της Νότιας Κορέας να επιστρέφει μέχρι και το 30% των δαπανών, ως μέρος του προγράμματος κινήτρων που χρηματοδοτείται από το κράτος. Τα γυρίσματα ξεκίνησαν στις 11 Φεβρουαρίου 2014 στο Γιοχάνεσμπουργκ της Νότιας Αφρικής, με μία μέρα καθυστέρηση από το προγραμματισμένο. Ένα δεύτερο συνεργείο βρισκόταν στην κεντρική επαγγελματική περιοχή της πόλης για περίπου δύο εβδομάδες γυρίζοντας σκηνές δράσης χωρίς το βασικό καστ, οι οποίες χρησιμοποιήθηκαν ως πλάνα φόντου για σκηνές που περιείχαν τον Hulk. Μέχρι τα μέσα Μαρτίου, ξεκίνησαν τα γυρίσματα στα Shepperton Studios κοντά στο Λονδίνο και προγραμματίστηκε να παραμείνουν εκεί για τουλάχιστον τέσσερις μήνες, υπό τον τίτλο After Party. Τα γυρίσματα στα Shepperton καθώς και σε άλλα μέρη της Αγγλίας, επέτρεψαν στον Γουίντον να πάρει «έναν αριθμό διαφορετικών απεικονίσεων, υφών και διαθέσεων» για να δώσει στην ταινία διαφορετικά χρώματα και φρέσκια αισθητική σε σχέση με την πρώτη ταινία. Ο σχεδιαστής παραγωγής, Τσαρλς Γουντ, έχτισε έναν τεράστιο, νέο σκηνικό ως Πύργο Εκδικητών, ένα από τα μεγαλύτερα σκηνικά που φτιάχτηκαν ποτέ για ταινία της Marvel. Το σκηνικό περιελάμβανε πολλά συνδεδεμένα περιβάλλοντα κι επίπεδα. Στις 22 Μαρτίου, η παραγωγή μεταφέρθηκε στο Φρούριο Μπαρ στην Ιταλία και συνέχισε στην περιοχή της Κοιλάδας της Αόστα μέχρι τις 28 Μαρτίου. Η περιοχή χρησιμοποιήθηκε ως αναπαράσταση της φανταστικής Ανατολικής Ευρωπαϊκής πόλης Σοκόβια, με το συνεργείο να αντικαθιστά τις τοπικές πινακίδες και βιτρίνες με Κυριλλική γραφή. Τα γυρίσματα στη Νότια Κορέα ξεκίνησαν στις 30 Μαρτίου στη Γέφυρα Μάπο και συνεχίστηκαν μέχρι τις 14 Απριλίου σε διάφορα μέρη της Σεούλ. Ενώ βρίσκονταν στη Σεούλ, η παραγωγή ήταν σε θέση να συνδέσει κάμερες σε drones και αγωνιστικά αυτοκίνητα, κάνοντας λήψεις πλάνων και υλικού από μοναδικές γωνίες. Ένα τεχνητό νησί στον ποταμό Χαν, γνωστό ως Saebit Dungdungseom, εξυπηρέτησε ως το αρχηγείο ενός τεχνολογικού ινστιτούτο που συμπεριλαμβάνεται στην ταινία. Οι σκηνές οι οποίες περιείχαν επιθέσεις του Ultron σε μέρη της πόλης γυρίστηκαν στην περιοχή Γκάνγκαμ.Τον Απρίλιο, ξεκίνησαν γυρίσματα στο χωριό Χόλεϊ της κομητείας Χάμσαϊρ στην Αγγλία και η Χέιλι Άτγουελ, η οποία υποδύθηκε την Πέγκι Κάρτερ σε προηγούμενες ταινίες του MCU, γύρισε κάποιες σκηνές στην αίθουσα Ριβόλι του Λονδίνου, καθώς κάποιοι βοηθητικοί ηθοποιοί χόρευαν Λίντυ Χοπ. Εκείνον τον Ιούνιο, γυρίστηκαν σκηνές στο Πανεπιστήμιο της Ανατολικής Αγγλίας στο Νόριτς και στο κάστρο Ντόβερ στο Κεντ, με το κάστρο Ντόβερ να χρησιμοποιείται για εσωτερικά πλάνα ως η βάση της Υ.Δ.Ρ.Α. του Στράκερ στη Σοκόβια. Τον επόμενο μήνα, γυρίσματα έλαβαν χώρα σε μία εγκατάσταση εκπαίδευσης της Μητροπολιτικής Αστυνομίας του Λονδίνου, η οποία λειτούργησε ως μία πόλη στη Σοκόβια. Επιπρόσθετα γυρίσματα έλαβαν χώρα στην πόλη Τσιταγκόνγκ του Μπαγκλαντές, συμπεριλαμβανομένου και του Ναυπηγείου της Τσιταγκόνγκ, καθώς και στην πόλη της Νέας Υόρκης. Στις 6 Αυγούστου, ο Γουίντον ανακοίνωσε στα κοινωνικά δίκτυα πως τα γυρίσματα της ταινίας Εκδικητές: Η Εποχή του Ulron είχαν ολοκληρωθεί. Η Disney ξόδεψε $330.6 εκατομμύρια για τους Εκδικητές: Η Εποχή του Ultron από τον Φεβρουάριο του 2013 μέχρι τον Νοέμβριο του 2014, αλλά $50.7 εκατομμύρια επιστράφηκαν από τη φορολογική αρχή του Ηνωμένου Βασιλείου. Μία αναφορά του FilmL.A. Inc. σχετικά με τα πραγματικά έξοδα της παραγωγής ταινιών, υπέδειξε πως ο μικτός προϋπολογισμός για την ταινία ανερχόταν στα $444 εκατομμύρια, με αξία net $365 εκατομμύρια. Αυτό κατατάσσει την ταινία ως τη δεύτερη ακριβότερη ταινία όλων των εποχών.Ο διευθυντής φωτογραφίας Μπεν Ντέιβις, ο οποίος είχε δουλέψει με τη Marvel και στην ταινία Φύλακες του Γαλαξία, χρησιμοποίησε στα γυρίσματα ένα βασικό συνεργείο με τρεις Arri Alexa κάμερες. Ο Ντέιβις είπε: «Αν και η Alexa ήταν η κάμερα που προτιμούσε η Marvel, δεν ήμασταν υποχρεωμένοι να επιλέξουμε αυτήν εξ'αρχής. Αυτό που δεν ήταν διαπραγματεύσιμο ήταν το γεγονός πως δουλεύαμε ψηφιακά: αυτός είναι ο τρόπος που η Marvel γυρίζει όλες της τις ταινίες». Ο Ντέιβις χρησιμοποίησε επίσης Pocket Cinema κάμερες της εταιρίας Blackmagic Design για να καλύψει τις ανάγκες του δεύτερου συνεργείου εξηγώντας: «Το δεύτερο συνεργείο τυπικά χρειάζεται μικρότερες κάμερες οι οποίες είναι φθηνότερες και αρκετά τραχιές για να μπορέσουν να χειριστούν τις διάφορες δύσκολες δοκιμές, όπως και ήταν, που τους ζητήσαμε». Σχετικά με το σύστημα καμερών, ο Γουίντον δήλωσε πως αυτή η ταινία γυρίστηκε πολύ διαφορετικά από την πρώτη χρησιμοποιώντας αρκετά μακριούς φακούς και πως σκοπός του ήταν να τη γυρίσει σχεδόν σαν ντοκιμαντέρ. Για να δημιουργήσει τις σκηνές που απεικόνιζαν το πώς ο Quicksilver έβλεπε τον κόσμο, οι σκηνές αυτές γυρίστηκαν με μία κάμερα εξαιρετικά υψηλής ταχύτητας και αργότερα συνδύασε αυτές τις λήψεις με λήψεις όπου ο Τέιλορ-Τζόνσον κινούνταν μέσω της ίδιας σκηνής με κανονική ταχύτητα. Τον Ιούνιο του 2014, η IMAX Corporation ανακοίνωσε πως η IMAX κυκλοφορία της ταινίας θα μετατρεπόταν και σε IMAX 3D. Με την ολοκλήρωση των γυρισμάτων, αποκαλύφθηκε πως αρκετοί ηθοποιοί από προηγούμενες ταινίες MCU συμπεριλαμβάνονταν στην ταινία, όπως οι Στέλαν Σκάρσγκορντ, Άντονι Μακί, Ίντρις Έλμπα και Τομ Χίντλστον, και οι οποίοι επαναλάμβαναν τους ρόλους τους. Ωστόσο, οι σκηνές του Χίντλστον δεν συμπεριλήφθηκαν στην τελική εκδοχή της ταινίας, με τον Γουίντον να λέει πως οι σκηνές που γυρίστηκαν «δεν βάδιζαν καλά με την ιστορία» και δεν ήθελε η ταινία να είναι «παραγεμισμένη». Σύμφωνα με τον Χίντλστον: «Στις δοκιμαστικές προβολές, το κοινό είχε δώσει μεγαλύτερη έμφαση στον ρόλο του Λόκι και πίστευαν πως επειδή βρισκόμουν εκεί, ήμουν αυτός που έλεγχα τον Ultron, κάτι το οποίο προκαλούσε ανισορροπία στις προσδοκίες του κόσμου». Ο Γουίντον εξήγησε αργότερα πως οι Έλμπα και Άτγουελ εμφανίζονται στην ταινία λόγω της εξερεύνησης της ψυχοσύνθεσης των Εκδικητών από τη δύναμη της Scarlet Witch. Τον Δεκέμβριο του 2014, αποκαλύφθηκε πως ο ρόλος της Κιμ ήταν η Δρ. Έλεν Τσο. Επιπρόσθετα, προγραμματίστηκε να γυριστούν κάποιες σκηνές τον Ιανουάριο του 2015 στα Pinewood Studios. Τον Φεβρουάριο του 2015, η Marvel επιβεβαίωσε μέσω προωθητικού υλικού πως ο Σέρκις ενσαρκώνει τον Γιουλίσις Κλο στην ταινία. Αρχές Απριλίου 2015, επιβεβαιώθηκε πως οι Λίντα Καρντελίνι και Ζυλί Ντελπί θα ήταν μέρος του καστ. Την ίδια περίοδο, ο Γουίντον δήλωσε πως η ταινία δεν θα περιείχε σκηνή μετά τους τίτλους τέλος, κάτι το οποίο ήταν καθιερωμένο στις ταινίες του MCU. Προσπάθησε να βρει μία σκηνή, αλλά θεώρησε πως δεν θα μπορούσε να ξεπεράσει τη «Σαουαρμά σκηνή» της πρώτης ταινίας εξηγώντας: «Δεν έμοιαζε να αποδίδει με τον ίδιο τρόπο και θέλαμε να παραμείνουμε πιστοί στο τι έμοιαζε σωστό. Ο πρώτος κανόνας όταν δημιουργείς μία συνέχεια είναι να παίρνεις τις καλύτερες στιγμές και να κάνεις κάτι άλλο. Μην επαναλάβεις το κόλπο με το όπλο του Ιντιάνα Τζόουνς απλά με διαφορετικό τρόπο. Απλά κάνε κάτι άλλο. Μην προσπαθήσεις να φτάσεις στα ίδια ύψη, επειδή ο κόσμος θα το νιώσει». Ωστόσο, ο Φάιγκι ξεκαθάρισε πως «θα υπάρχει μία σκηνή [σύντομα μετά την έναρξη των τίτλων τέλους]. Αλλά δεν θα υπάρχει μία στο τέλος-τέλος των τίτλων».Τον Μάιο του 2015, ο Γουίντον αποκάλυψε πως βρισκόταν σε σύγκρουση με στελέχη της Marvel και τους ανθρώπους του μοντάζ σχετικά με συγκεκριμένες σκηνές της ταινίας. Τα στελέχη δεν ήταν «ενθουσιασμένα» με τις σκηνές στη φάρμα του Hawkeye ή τα οράματα που βίωναν οι Εκδικητές λόγω της Scarlet Witch. Επίσης, η αυθεντική σκηνή του Θορ με τον Σέλβιγκ στη σπηλιά ήταν μεγαλύτερης διάρκειας αλλά αυτή μειώθηκε στην τελική εκδοχή της ταινίας, καθώς το κοινό στις δοκιμαστικές προβολές δεν ανταποκρίθηκε πολύ καλά σε αυτήν. Στη σκηνή, ο Θορ θα καταλαμβανόταν από τη Νορν, μία θεά της μοίρας, και ο Σέλβιγκ θα της έκανε ερωτήσεις σχετικά με το όραμα που είχε ο Θορ. Επιπρόσθετα, ο Γουίντον επανέλαβε πως ήθελε να συμπεριλάβει στο τέλος της ταινίας την Captain Marvel και τον Spider-Man, αλλά οι συμφωνίες για τους χαρακτήρες (να βρεθεί ηθοποιός και συμφωνία με τη Sony Pictures Entertainment αντίστοιχα) δεν είχαν ολοκληρωθεί έγκαιρα για να μπορούν να χρησιμοποιηθούν.Η ταινία περιέχει 3000 λήψεις με οπτικά εφέ, τα οποία δημιουργήθηκαν από δέκα διαφορετικά στούντιο οπτικών εφέ, συμπεριλαμβανομένων των Industrial Light & Magic (ILM), Trixter, Double Negative, Animal Logic, Framestore, Lola VFX, Territory, Perception, Method Studios, Luma Pictures και The Third Floor. Η ILM άνοιξε ένα παράρτημα στο Λονδίνο, αναφέροντας πως η ταινία Εκδικητές: Η Εποχή του Ultron υπήρξε καταλυτικός παράγοντας για αυτή την επέκταση, ενώ ανέπτυξε ένα καινούριο σύστημα καταγραφής κίνησης για την ταινία, το οποίο ονόμασε Muse και το οποίο μπορούσε να καταγράψει καλύτερα την ερμηνεία ενός ηθοποιού και να συνδυάσει διαφορετικές λήψεις μεταξύ τους. Σχετικά με τη διαδικασία καταγραφής κίνησης, ο Ράφαλο την απεκάλεσε «περισσότερο ως μία συνεργασία» καθώς η τεχνολογία εξελίσσεται με «την καταγραφή προσώπου και την καταγραφή κίνησης να μπορούν τώρα να συνδυαστούν, επιτρέποντάς σου να αποκτήσεις πολύ περισσότερη ελευθερία ως ηθοποιός...δεν είσαι πια περιορισμένος από τα χαρακτηριστικά που έχεις ως άτομο: την ηλικία σου ή το βάρος ή το μέγεθός σου. Κανένα από αυτά δεν έχει σημασία πια. Κι έτσι υπάρχει όλο αυτό το συναρπαστικό μέρος που μπορείς να πας, το οποίο είναι κάπως άγνωστο». Ο επικεφαλής των οπτικών εφέ, Κρίστοφερ Τάουνσεντ, ανέφερε πως η ομάδα των οπτικών εφέ σκέφτηκε να απεικονίσει τον Hulk, όταν αυτός χειραγωγείται από τη Γουάντα Μάξιμοφ, ως γκρίζο με κόκκινα μάτια. Τελικά όμως αποφασίστηκε να μην το κάνουν, καθώς δεν ήθελαν να μπερδέψουν το κοινό που μπορεί να τον συνέδεε με τον «Joe Fixit», τον γκρίζο Hulk από τα κόμικ. Τα Method Studios δημιούργησαν τα εσωτερικά πλάνα του νέου κέντρου εκπαίδευσης των Εκδικητών ψηφιακά, αφαιρώντας τους χαρακτήρες από το αυθεντικό σκηνικό και τοποθετώντας τους στο νέο γραφικό περιβάλλον που δημιούργησαν. Η Method συνέβαλε επίσης στη νέα Mark 45 στολή του Iron Man και έπαιξε σημαντικό ρόλο στη δημιουργία του εφέ της Scarlet Witch, όπου έλεγχε το μυαλό άλλων. Ακολουθώντας την τάση των πρόσφατων ετών, οι περισσότερες από τις οθόνες υπολογιστών στο εργαστήριο του Σταρκ, στο εργαστήριο της Δρ. Τσο, του Quinjet και άλλων τοποθεσιών στην ταινία δεν προστέθηκαν κατά τη διάρκεια της μετά-παραγωγής αλλά υπήρχαν πραγματικά στο σκηνικό, προσθέτοντας στο ρεαλισμό της ταινίας και εξοικονομώντας κάποια από τα χρήματα του προϋπολογισμού της μετά παραγωγής. Το Territory Studio, το οποίο έχει ως βάση του το Λονδίνο, δούλεψε πάνω στα γραφικά οθόνης τα οποία ήταν γεμάτα με μοναδικές εικόνες, οι οποίες ταίριαζαν στον κάθε χαρακτήρα που τις χρησιμοποιούσε. Η Perception δούλεψε πάνω στην παρουσίαση των τίτλων τέλους της ταινίας. Πριν κατασταλάξουν στο μαρμάρινο μνημείο, η Perception δημιούργησε τρεις άλλες εκδοχές οι οποίες ήταν βασισμένες στην ικανότητα συνάθροισης του Ultron, «απεικονίσεις δύναμης και καθαρής ενέργειας» εμπνευσμένες από κλασικά κόμικ και κλασικές στιγμές κάθε χαρακτήρα. Το τελικό σχέδιο ήταν εμπνευσμένο από πολεμικά μνημεία όπως το Iwo Jima (Marine Corps). Για τον βασικό τίτλο, η Marvel ήθελε η γραμματοσειρά να είναι άμεση συνέχεια της πρώτης ταινίας. Η Perception έκανε τη γραμματοσειρά με μαρμάρινα γράμματα, για να μιμηθεί την παρουσίαση στους τίτλους τέλους, και άλλαξε τη φορά περιστροφής των γραμμάτων (τα γράμματα της λέξης Εκδικητές απομακρύνονταν από την κάμερα αντί να την πλησιάζουν), πριν η φράση «Η Εποχή του Ultron» να επισκιάσει τη λέξη «Εκδικητές» σε βιμπρανική γραφή Τον Μάρτιο του 2014, ο Μπράιαν Τάιλερ υπέγραψε για να συνθέσει τη μουσική επένδυση της ταινίας, αντικαθιστώντας τον συνθέτη της πρώτης ταινίας, Άλαν Σιλβέστρι, και κάνοντας αυτήν την τρίτη συνεργασία του με τη Marvel μετά τις ταινίες Iron Man 3 και Thor 2: Σκοτεινός Κόσμος το 2013. Ο Τάιλερ δήλωσε πως η μουσική αποτίει φόρο τιμής στις μουσικές συνθέσεις του Τζον Γουίλιαμς για τις ταινίες Ο Πόλεμος των Άστρων, Σούπερμαν και Ο Ιντιάνα Τζόουνς και οι κυνηγοί της Χαμένης Κιβωτού, και αναφορές στις μουσικές συνθέσεις των ταινιών Iron Man, Thor και Captain America, έτσι ώστε να δημιουργηθεί ένα παρόμοιο μουσικό σύμπαν λέγοντας: «Αυτός είναι σίγουρα ο στόχος. Πρέπει να χτίσεις πάνω στη νοσταλγία και να το κάνεις με τολμηρό τρόπο, έτσι ώστε να μπορείς να συσχετιστείς μαζί του». Ο Ντάνι Έλφμαν συνέβαλε επίσης στη μουσική της ταινίας, χρησιμοποιώντας το θέμα του Σιλβέστρι από την πρώτη ταινία για να δημιουργήσει ένα νέο υβριδικό θέμα. Το άλμπουμ κυκλοφόρησε ψηφιακά στις 28 Απριλίου 2015 από την Hollywood Records και σε φυσική μορφή στις 19 Μαΐου. Στη Διεθνή Comic-Con του Σαν Ντιέγκο το 2013, ο Γουίντον παρέδωσε για προβολή ένα μικρό βίντεο για την ταινία, στο οποίο συμπεριλαμβανόταν μία ματιά στο κράνος του Ultron και ο τίτλος. Υλικό από το βίντεο, καθώς και μία σύντομη συνέντευξη με τον Γουίντον, ήταν διαθέσιμα στη Blu-ray κυκλοφορία της ταινίας Iron Man 3 στις 24 Σεπτεμβρίου 2013. Στις 18 Μαρτίου 2014, το ABC πρόβαλε ένα ειδικό επεισόδιο μίας ώρας με τίτλο Marvel Studios: Assembling a Universe, στο οποίο συμπεριλαμβανόταν μία ματιά και στην ταινία Εκδικητές: Η Εποχή του Ultron. Στο ειδικό επεισόδιο προβλήθηκε για πρώτη φορά μία γενική ιδέα των Quicksilver και Scarlet Witch, καθώς και του Hulk να πολεμά την «Hulkbuster» Iron Man στολή. Η Harley-Davidson συνεργάστηκε με τη Marvel για να παρέχει την πρώτη της ηλεκτρική μοτοσυκλέτα, Project LiveWire, την οποία χρησιμοποίησε η Black Widow στην ταινία. Όπως και στις προηγούμενες ταινίες, η Audi παρείχε αρκετά οχήματα για την Εποχή του Ultron και διαφημιστικά που προωθούσαν αυτά τα οχήματα. Το καστ της ταινίας παρευρέθηκε στην Comic-Con του Σαν Ντιέγκο το 2014 για την προώθηση της ταινίας, όπου προβλήθηκε και υλικό από αυτήν. Η ταινία Εκδικητές: Η Εποχή του Ultron ήταν η δεύτερη ταινία από αυτές που παρουσιάστηκαν στην Comic-Con με τις περισσότερες αναφορές στα κοινωνικά δίκτυα πίσω από την Batman v Superman: Η Αυγή της Δικαιοσύνης, αλλά είχε την υψηλότερη πρόθεση-να-τη-δούμε ανταπόκριση.Το πρώτο τρέιλερ είχε προγραμματιστεί να προβληθεί για πρώτη φορά κατά τη διάρκεια προβολής ενός επεισοδίου της σειράς Agents of S.H.I.E.L.D. στις 28 Οκτωβρίου 2014. Ωστόσο, στις 22 Οκτωβρίου το τρέιλερ διέρρευσε στο διαδίκτυο και μέσα σε λίγες ώρες, η Marvel το ανέβασε επίσημα στο κανάλι της στο YouTube. Entertainment Weekly και The Hollywood Reporter σημείωσαν την αποτελεσματική χρήση στο τρέιλερ του τραγουδιού «I've Got No Strings» από την ταινία Πινόκιο (1940). Ο Σκοτ Μέντελσον από το περιοδικό Forbes ένιωσε πως το τρέιλερ ήταν «ένα απόλυτο εγχειρίδιο 'σκοτεινής συνέχειας' που έφτανε στα όρια της παρωδίας» αλλά ανέφερε: «είναι ένα πολύ εντυπωσιακό κομμάτι προώθησης, το οποίο ενισχύεται τόσο από τις μουσικές επιλογές, όσο και από τη φωνή του Τζέιμς Σπέιντερ ως ο ομότιτλος κακός». Το τρέιλερ έλαβε 34.4 εκατομμύρια θεάσεις παγκοσμίως σε 24 ώρες, με τις 26.2 εκατομμύρια θεάσεις να είναι στο κανάλι της Marvel στο YouTube, σπάζοντας το προηγούμενο ρεκόρ που διατηρούσε η ταινία Iron Man 3 με 23.14 εκατομμύρια θεάσεις. Σε σύγκριση με την πρώτη ταινία Εκδικητών, το τρέιλερ εκείνης είχε λάβει 20.4 εκατομμύρια θεάσεις σε 24 ώρες από την κυκλοφορία του. Ως απάντηση, η Marvel συμφώνησε να προβάλει υλικό από την ταινία κατά τη διάρκεια του επεισοδίου της σειράς Agents of S.H.I.E.L.D., όπου αρχικά είχε προγραμματιστεί να κάνει πρεμιέρα το τρέιλερ. Στο τέλος Οκτωβρίου, ο αρχισυντάκτης των Marvel Comics, Άξελ Αλόνσο, δήλωσε πως υπήρχαν πλάνα να κυκλοφορήσουν κόμικ τα οποία θα ήταν συνδεδεμένα με την ταινία.Τον Νοέμβριο του 2014, το ABC πρόβαλε ένα καινούριο τηλεοπτικό ειδικό επεισόδιο μίας ώρας με τίτλο Marvel 75 Years: From Pulp to Pop!, το οποίο περιείχε υλικό πίσω από τις κάμερες της ταινίας Εκδικητές: Η Εποχή του Ultron. Επίσης τον Νοέμβριο, ένα εκτεταμένο τρέιλερ έκανε το ντεμπούτο του στο κανάλι της Samsung Mobile στο YouTube, στο οποίο υπήρχε τοποθέτηση προϊόντος για διάφορες συσκευές Samsung. Τον Δεκέμβριο του 2014, κυκλοφόρησε επιπρόσθετο υλικό πίσω από τις κάμερες ως ειδικό χαρακτηριστικό της Blu-ray κυκλοφορίας της ταινίας Φύλακες του Γαλαξία, δίνοντας έμφαση στις διάφορες τοποθεσίες γυρισμάτων της ταινίας. Επίσης τον ίδιο μήνα, το ABC ανακοίνωσε πως ένα επεισόδιο της σειράς Agents of S.H.I.E.L.D. θα συνδεόταν με τα γεγονότα της ταινίας. Τα επεισόδια «The Frenemy of My Enemy» και «The Dirty Half Dozen» περιέχουν «easter eggs, θέματα πλοκής και άλλα συνδετικά στοιχεία, τα οποία οδηγούν στην πρώτη σκηνή της ταινίας Εκδικητές: Η Εποχή του Ultron», ενώ το επεισόδιο «Scars» εξερευνά τον απόηχο των γεγονότων της ταινίας.Τον Ιανουάριο του 2015, προβλήθηκε ένα ένθετο με επίκεντρο τον Ultron στο γεγονός «Night With Marvel» της Samsung στην ετήσια Έκθεση Ηλεκτρονικών Ειδών (CES). Στην CES, η Samsung αποκάλυψε επίσης μία επιλογή εξαρτημάτων εμπνευσμένα από τις ταινίες των Εκδικητών, καθώς και μία προσομοίωση του Πύργου των Εκδικητών μέσω της συσκευής εικονικής πραγματικότητας Gear VR. Ένα δεύτερο τρέιλερ έκανε πρεμιέρα στο ESPN στις 12 Ιανουαρίου 2015, κατά τη διάρκεια μετάδοσης των playoff του Εθνικού Πρωταθλήματος Ποδοσφαίρου Κολεγίων 2015. Ο Μέντελσον απόλαυσε το τρέιλερ αλλά ευχήθηκε να μην αποκάλυπτε τόσα πολλά στοιχεία από την ιστορία. Ωστόσο, πρόσθεσε: «η προώθηση μέχρι στιγμής [της ταινίας] είναι κατά πολύ ανώτερη σε σχέση με αυτή των Εκδικητών τρία χρόνια πριν, τόσο από την άποψη του συγκεκριμένου βίντεο όσο και από τις καλλιτεχνικές επιλογές που γίνονται...με κέρδισε, όπως φαντάζομαι κέρδισε και το περισσότερο γενικό κοινό που παρακολουθεί ταινίες στον κινηματογράφο».Στις 3 Φεβρουαρίου 2014, η Marvel «κυκλοφόρησε λαθραία» ένα one-shot κόμικ μόνο σε ψηφιακή μορφή, το οποίο συνδεόταν με την ταινία και είχε τίτλο Avengers: Age of Ultron Prelude—This Scepter'd Isle. Το κόμικ το οποίο γράφτηκε από τον Γουίλ Κορόνα Πίλγκριμ και εικονογραφήθηκε από τον Γουέλιντον Άλβες, αποκαλύπτει το πώς ο Στράκερ κατάφερε να πάρει στην κατοχή του το σκήπτρο του Λόκι και το πώς απέκτησαν τις ικανότητές τους τα δίδυμα αδέλφια Μάξιμοφ. Στο τέλος του μήνα, αποκαλύφθηκε η επίσημη αφίσα της ταινίας. Ο Γκράεμ ΜακΜίλαν από το περιοδικό The Hollywood Reporter επέκρινε την αφίσα για την έλλειψη πρωτοτυπίας, αποκαλώντας την «λίγο πολύ ίδια με την αφίσα της πρώτης ταινίας των Εκδικητών, με τη διαφορά πως αυτή έχει ρομπότ να πετάνε στο φόντο», και για το γεγονός πως ενσωμάτωνε πολλά από τα ίδια στοιχεία που είχαν και οι άλλες αφίσες της δεύτερης φάσης του MCU. Αυτά τα στοιχεία περιλάμβαναν τους ήρωες να κοιτάνε εκτός κάμερας, καταστροφή στο φόντο καθώς και κάτι να συμβαίνει στον ουρανό, και φθηνό φώτοσοπ το οποίο τόνιζε το γεγονός πως ο κάθε ηθοποιός είχε προφανώς φωτογραφηθεί χωριστά και αργότερα τοποθετήθηκαν μαζί για να συνθέσουν την αφίσα. Ο Μέντελσον συμφώνησε με αρκετές από τις παρατηρήσεις του ΜακΜίλαν και αποκάλεσε την αφίσα «ξεκαρδιστικά επεξεργασμένη».Το τελευταίο τρέιλερ «ξεκλειδώθηκε» από τους θαυμαστές στις 4 Μαρτίου 2015 μέσω της χρήσης διαφόρων hashtags στο Twitter, μία μέρα πριν τη μετάδοσή του κατά τη διάρκεια της πρεμιέρας της τηλεοπτικής σειράς American Crime στις 5 Μαρτίου. Ο Μέντελσον ένιωσε πως «αυτό ήταν ένα ωραίο τελικό τρέιλερ, πειράζοντάς μας με αυτά που ήδη γνωρίζουμε και μερικές νέες πινελιές δράσης χωρίς να μας δίνει περισσότερες πληροφορίες» προσθέτοντας: «Εδώ έχουμε το τέταρτο και τελευταίο τρέιλερ της ταινίας Εκδικητές: Η Εποχή του Ultron και δεν γνωρίζουμε όλα όσα συμβαίνουν με την έννοια της στιγμής-προς-στιγμής εξέλιξη στην τελική εκδοχή των 150 λεπτών. Έχω εκφράσει την ανησυχία μου από τον Οκτώβριο πως η Marvel και η Disney θα κυκλοφορούσαν τόσα πολλά τρέιλερ με αποτέλεσμα να πρόδιδαν τόσα πολλά από την πλοκή, καθώς και πληροφορίες των χαρακτήρων, μέχρι τον Μάιο. Αλλά αν αυτό είναι όντως το τελευταίο τρέιλερ των Εκδικητών 2 τότε, τουλάχιστον όσον αφορά τα τρέιλερ, κράτησαν την ταινία σχετικά χωρίς αποκαλύψεις». Μία εβδομάδα μετά την κυκλοφορία του τελευταίου τρέιλερ, η Marvel αποκάλυψε πως το τρέιλερ είχε «σπάσει ρεκόρ» με περισσότερες από 35 εκατομμύρια θεάσεις.Τον Απρίλιο του 2015, μέλη του καστ απένειμαν στον Ντάουνι το βραβείο MTV Generation στα κινηματογραφικά βραβεία MTV, προβάλλοντας ταυτόχρονα κι ένα αποκλειστικό βίντεο από την ταινία. Στις 27 Απριλίου, οι Ντάουνι και Ρένερ μαζί με στελέχη της Marvel Entertainment, χτύπησαν το εναρκτήριο κουδούνι του χρηματιστηρίου της Νέας Υόρκης για τον εορτασμό της κυκλοφορίας της ταινίας στις κινηματογραφικές αίθουσες. Η Disney ξόδεψε συνολικά $26.9 εκατομμύρια σε τηλεοπτικές διαφημίσεις για την ταινία, από ένα συνολικά υπολογιζόμενο προϋπολογισμό προώθησης $180 εκατομμυρίων. Τον Ιανουάριο του 2015, η Warner Bros. Interactive Entertainment και η εταιρία ανάπτυξης βιντεοπαιχνιδιών Traveller's Tales ανακοίνωσαν μία προσαρμογή Lego βιντεοπαιχνιδιού της πρώτης ταινίας Εκδικητών και της Εποχής του Ultron, η οποία θα κυκλοφορούσε στα τέλη του 2015 και θα ήταν διαθέσιμη σε διάφορες κονσόλες. Τον Μάρτιο του 2015, η Disney ανέφερε πως σκόπευε να διευρύνει τη στρατηγική της σχετικά με τα εμπορικά προϊόντα της ταινίας Εκδικητές: Η Εποχή του Ultron, επεκτείνοντας δημογραφικά τον στόχο της σε γυναίκες και θαυμαστές του κάθε υπερήρωα μέλους της ομάδας των Εκδικητών χωριστά. Ο Πολ Γκίτερ, ανώτερος αντιπρόεδρος του τμήματος αδειοδότησης της Marvel για τα Καταναλωτικά Προϊόντα της Disney, ανέφερε: «Στην πρώτη ταινία επικεντρωθήκαμε κυρίως στους Εκδικητές ως ομάδα... Τώρα διευρύνουμε τη γραμμή και το πεδίο δράσης μας στο να δημιουργήσουμε προϊόντα τα οποία επικεντρώνονται τόσο στην ομάδα ως σύνολο αλλά και στον κάθε χαρακτήρα χωριστά». Το τμήμα συνεργάστηκε με τις εταιρίες Hasbro, Lego, Hot Wheels και Funko για φιγούρες δράσης, σετ παιχνιδιών και άλλων προϊόντων, καθώς και με την Under Armour για είδη ρουχισμού. Η Disney καθιέρωσε νέες συνεργασίες με εταιρίες φαγητών και συσκευασμένων προϊόντων, συμπεριλαμβανομένων των Sage Fruit, ConAgra, Crunchpak και Chobani.Το τμήμα καταναλωτικών προϊόντων της Disney στην Ινδία συνεργάστηκε με 50 μάρκες για την προώθηση της ταινίας στη χώρα, κάτι που θεωρείται ο υψηλότερος αριθμός συνεργασιών που έγινε ποτέ για οποιαδήποτε ταινία - Hollywood ή Bollywood - που κυκλοφόρησε στην Ινδία (το προηγούμενο ρεκόρ κατείχε η ταινία Ra.One με 25 συνεργασίες). Κάποιες από τις συνεργασίες ήταν με την Amazon India, την εταιρία παιχνιδιών Hamleys, το διαδικτυακό μαγαζί μόδας Myntra, τις εταιρίες Hero Cycles, Mountain Dew, Liberty Shoes, Tupperware και την αλυσίδα εστιατορίων Subway. Η ταινία Εκδικητές: Η Εποχή του Ultron έκανε την παγκόσμια πρεμιέρα της στο Θέατρο Ντόλμπι στο Χόλυγουντ στις 13 Απριλίου 2015, ενώ η Ευρωπαϊκή πρεμιέρα έλαβε χώρα στις 21 Απριλίου στο Vue West End στο Λονδίνο. Η ταινία κυκλοφόρησε σε 11 επικράτειες στις 22 Απριλίου, με την κυκλοφορία της να ανέρχεται στο 55% της διεθνούς αγοράς (44 χώρες) μέχρι το τέλος του Σαββατοκύριακου, πριν την ευρεία κυκλοφορία της στις κινηματογραφικές αίθουσες των Ηνωμένων Πολιτειών την 1η Μαΐου σε 3D και IMAX 3D. Στις Ηνωμένες Πολιτείες η ταινία κυκλοφόρησε σε 4,276 αίθουσες, συμπεριλαμβανομένων 2,761 3D αιθουσών, 361 IMAX, 400 υψηλής ποιότητας και 143 D-Box αιθουσών. Αρκετοί ιδιοκτήτες ανεξάρτητων αιθουσών στη Γερμανία (περίπου 700 οθόνες) μποϊκόταραν την ταινία ως απάντηση στην αύξηση που έκανε η Disney στο τέλος ενοικίασης από 47.7% σε 53% στις πωλήσεις εισιτηρίων. Οι ιδιοκτήτες ένιωσαν πως «τα αυξημένα τέλη, σε συνδυασμό με το κόστος ψηφιοποίησης, το αυξανόμενο κόστος του προσωπικού και προώθησης» μπορεί να οδηγήσουν κάποιους από αυτούς να κλείσουν τις επιχειρήσεις τους. Η ταινία Εκδικητές: Η Εποχή του Ultron αποτελεί μέρος της δεύτερης φάσης του MCU.Τον Σεπτέμβριο του 2014, το τηλεοπτικό δίκτυο TNT απέκτησε τα δικαιώματα τηλεοπτικής μετάδοσης στις Ηνωμένες Πολιτείες, όπου μπορούσε να προβάλει την ταινία δύο χρόνια μετά την κυκλοφορία της στις κινηματογραφικές αίθουσες. Στις 4 Μαρτίου 2015, ξεκίνησε η προπώληση εισιτηρίων για την ταινία με το περιοδικό Variety να σημειώνει: «Το κενό δύο μηνών ανάμεσα στην προπώληση και την κυκλοφορία της ταινίας είναι πολύ μεγαλύτερο από το σύνηθες διάστημα, κάτι το οποίο αντανακλά τη μεγάλη ανυπομονησία του κόσμου» για την ταινία. Η ταινία Εκδικητές: Η Εποχή του Ultron ήταν διαθέσιμη από την Walt Disney Studios Home Entertainment για ψηφιακή λήψη στις 8 Σεπτεμβρίου 2015 και σε μορφή Blu-ray και DVD στις 2 Οκτωβρίου 2015. Η ψηφιακή και η Blu-ray έκδοση περιλαμβάνουν ένθετα πίσω από τις κάμερες, ηχητικό σχολιασμό, κομμένες σκηνές και στιγμές από τα γυρίσματα. Η ταινία συμπεριλήφθηκε επίσης σε ένα πακέτο 13 δίσκων με τον τίτλο «Κινηματογραφικό Σύμπαν της Marvel: Η Συλλογή της Δεύτερης Φάσης», το οποίο περιείχε όλες τις ταινίες της δεύτερης φάσης από το κινηματογραφικό σύμπαν της Marvel. Κυκλοφόρησε στις 8 Δεκεμβρίου 2015. Η Walt Disney Studios Home Entertainment κυκλοφόρησε την ταινία σε Ultra HD Blu-ray στις 14 Αυγούστου 2018.Τον Ιούλιο του 2015, ο Γουίντον δήλωσε πως δεν σκόπευε να κυκλοφορήσει την εκτεταμένη εκδοχή της ταινίας επειδή παρά την πολυπλοκότητα της ταινίας, ήταν ικανοποιημένος με την κινηματογραφική της εκδοχή και θεωρούσε πως δεν ήταν απαραίτητο να τροποποιηθεί. Η ταινία Εκδικητές: Η Εποχή του Ultron είχε έσοδα $459 εκατομμύρια σε Ηνωμένες Πολιτείες και Καναδά και $943.8 εκατομμύρια στις άλλες χώρες, φτάνοντας συνολικά παγκοσμίως τα $1.403 δισεκατομμύρια. Έγινε η πέμπτη ταινία με τις περισσότερες εισπράξεις όλων των εποχών μέχρι εκείνη τη στιγμή και η τέταρτη ταινία με τις περισσότερες εισπράξεις για το 2015. Το παγκόσμιο άνοιγμα της ταινίας Εκδικητές: Η Εποχή του Ultron με έσοδα $392.5 εκατομμύρια ήταν το έβδομο μεγαλύτερο που έγινε ποτέ μέχρι εκείνη τη στιγμή. Η ταινία έθεσε νέο παγκόσμιο ρεκόρ ανοίγματος Σαββατοκύριακου σε IMAX αίθουσες με έσοδα $25.2 εκατομμύρια (προηγουμένως το κατείχε η ταινία Ο Σκοτεινός Ιππότης: Η Επιστροφή) κι έσπασε επίσης το ρεκόρ της ταινίας που έφτασε πιο γρήγορα σε έσοδα πάνω από $40 εκατομμύρια σε IMAX αίθουσες, κάνοντάς το σε 12 μέρες. Σύμφωνα με κάποιους αναλυτές, τα έσοδα από το πρώτο Σαββατοκύριακο προβολής ήταν λιγότερα από αυτά που αναμένονταν εξαιτίας του αγώνα μποξ μεταξύ των Φλόιντ Μεϊγουέδερ Τζ. και Μάνι Πακιάο που έλαβε χώρα το ίδιο Σαββατοκύριακο. Συνυπολογίζοντας όλα τα έσοδα και τα έξοδα της ταινίας, το Deadline Hollywood υπολόγισε το διαδικτυακό κέρδος της να είναι στα $382.32 εκατομμύρια, τοποθετώντας την στην τέταρτη θέση της λίστας «Τα Πολυτιμότερα Blockbusters» του 2015.Στις 15 Μαΐου 2015, η ταινία Εκδικητές: Η Εποχή του Ultron έγινε η εικοστή πέμπτη ταινία στην κινηματογραφική ιστορία, η τρίτη των Marvel Studios και η όγδοη που διανεμήθηκε από τη Disney, η οποία ξεπέρασε το φράγμα του $1 δισεκατομμυρίου στο box office. Η σελίδα συλλογής κριτικών Rotten Tomatoes δίνει στην ταινία ποσοστό αποδοχής 75%, βασισμένο σε 360 κριτικές. Στο τμήμα ομοφωνίας της σελίδας διαβάζουμε: «Πληθωρική και εντυπωσιακή, η ταινία Εκδικητές: Η Εποχή του Ultron εξυπηρετεί ως μία παραγεμισμένη, αλλά κυρίως ικανοποιητική συνέχεια, επανενώνοντας το δύσκολα διαχειρίσιμο καστ της προκατόχου της με μερικές νέες προσθήκες, απέναντι σε ένα άξιο αντίπαλο». Η σελίδα συλλογής κριτικών Metacritic βαθμολόγησε την ταινία με 66/100 βασισμένη σε 49 κριτικές, με τη σήμανση «γενικά ευνοϊκές κριτικές». Η ψηφοφορία του κοινού στη σελίδα CinemaScore έδωσε στην ταινία βαθμό «A» σε μια κλίμακα από A+ μέχρι F, ενώ η υπηρεσία PostTrak ανέφερε πως από το κοινό που παρακολούθησε την ταινία, το 90% τη βαθμολόγησε θετικά και το 79% θα την πρότεινε.Ο Τοντ ΜακΚάρθι από το περιοδικό The Hollywood Reporter ανέφερε: «Η ταινία Εκδικητές: Η Εποχή του Ultron καταφέρνει στο μέγιστο να δημιουργήσει έναν άξιο αντίπαλο για τους υπερήρωές της και να τους δώσει μερικά καινούρια πράγματα να κάνουν, αλλά αυτή τη φορά οι σκηνές δράσης δεν είναι πάντα ικανοποιητικές». Ο Σκοτ Φούντας από το περιοδικό Variety έγραψε: «Αν αυτό ήταν η αποθέωση του πώς η επώνυμη ψυχαγωγία των μεγάλων στούντιο έφτασε να μοιάζει εν έτη 2015, τότε θα μπορούσαμε να ήμασταν πολύ χειρότερα. Σε αντίθεση με τον ομότιτλο χαρακτήρα, Η Εποχή του Ultron σίγουρα έχει ψυχή». Γράφοντας για την εφημερίδα Chicago Sun-Times και βαθμολογώντας την ταινία με 3,5/4, ο Ρίτσαρντ Ρόπερ ανέφερε: «Κάποια μέρα, μία ταινία Εκδικητών μπορεί να καταρρεύσει υπό το βάρος της ίδιας της καταπληκτικότητάς της. Εννοώ, πόσες φορές μπορούν να σώσουν τον κόσμο; Αλλά αυτή η μέρα δεν έχει φτάσει ακόμα». Ο Πίτερ Τράβερς από το περιοδικό Rolling Stone έγραψε: «Η Εποχή του Ultron είναι ένα ολόκληρο καλοκαίρι πυροτεχνημάτων μαζεμένο σε μία ταινία. Δεν πάει απλά στο 11, αρχίζει από εκεί. [Ο Τζος Γουίντον] παίρνει μερικές λάθος στροφές, δημιουργώντας κάποιο μπέρδεμα όταν η δράση γίνεται πολύ πυκνή. Αλλά αναρρώνει από αυτό σαν επαγγελματίας, επινοώντας ένα υπερθέαμα το οποίο είναι επικό με όλη τη σημασία της λέξης». Ο Ματ Ζόλερ Σέιτζ από τη σελίδα RogerEbert.com βαθμολόγησε την ταινία με 3/4, δηλώνοντας πως παρά το ότι είναι «μεγαλύτερη, πιο στεντόρια και πιο χαώδης» από την προκάτοχό της, «έχει επίσης περισσότερη προσωπικότητα-ειδικά του Γουίντον-από οποιαδήποτε άλλη ταινία στο εφτά ετών πια franchise». Η Έλεν Ο'Χάρα από το κινηματογραφικό περιοδικό Empire επαίνεσε τις αλληλεπιδράσεις μεταξύ των χαρακτήρων, τις σκηνές δράσης και την ικανότητα του Γουίντον ως σκηνοθέτη, δηλώνοντας πως η ταινία «επαναπροσδιορίζει την κλίμακα που μπορούμε να αναμένουμε από τους υπερήρωές μας».Αντιθέτως, ο Κένεθ Τουράν από την εφημερίδα Los Angeles Times ανέφερε: «Αν και αυτή η ταινία είναι αποτελεσματική στιγμή προς στιγμή, ελάχιστα πράγματα από αυτήν παραμένουν μετέπειτα στη μνήμη. Το ιδανικό όχημα για την εποχή της άμεσης αίσθησης και της άμεσης ικανοποίησης, εξαφανίζεται χωρίς να αφήσει ίχνη σχεδόν αμέσως». Ο Σκοτ Μέντελσον από το Forbes ανέφερε: «Η ταινία Εκδικητές: Η Εποχή του Ultron παίζει σαν μία υποχρέωση, ένα κουτί που πρέπει να τσεκάρεις από τη λίστα πριν όλα τα μέλη της προχωρήσουν σε πράγματα που θέλουν πραγματικά να κάνουν». Η Μανόλα Ντάργκις από την εφημερίδα The New York Times έγραψε: «Αυτοί οι Εκδικητές δεν εμφανίζονται πάντα με τον ίδιο τρόπο που το έκαναν στην πρώτη ταινία, εν μέρη επειδή ο κακός δεν είναι το ίδιο αξέχαστος, παρά τη μεταξένια απειλή του κυρίου Σπέιντερ». Η Καμίλα Λονγκ από την εφημερίδα The Sunday Times επεσήμανε: «Δύο ώρες πλήξης και βυζιών προσθέτουν μια θλιβερή βάση στους νέους Εκδικητές».Όπως και με την κυκλοφορία της ταινίας Φύλακες του Γαλαξία, η ταινία έλαβε μικτές κριτικές μετά την κυκλοφορία της στην Κίνα, λόγω κακής μετάφρασης. Η μετάφραση, η οποία ειπώθηκε πως ήταν πολύ κυριολεκτική, δημιούργησε σκέψεις πως «έγινε από την υπηρεσία μετάφρασης της Google». Τον Δεκέμβριο του 2015, η Αμερικανική Ακαδημία Κινηματογραφικών Τεχνών και Επιστημών πρόσθεσε την ταινία Εκδικητές: Η Εποχή του Ultron στη λίστα των πιθανών υποψηφιοτήτων για την κατηγορία των Όσκαρ Καλύτερων Οπτικών Εφέ, τα οποία θα απονέμονταν στην 88η τελετή των βραβείων, αλλά τελικά δεν επιλέχθηκε στις τελικές υποψηφιότητες. Οι δύο συνέχειες της σειράς Εκδικητές με τίτλους Εκδικητές: Ο Πόλεμος της Αιωνιότητας και Εκδικητές: Η Τελευταία Πράξη σκηνοθετήθηκαν από τους Άντονι και Τζο Ρούσο, ενώ το σενάριο έγραψε το δίδυμο Κρίστοφερ Μάρκους και Στίβεν ΜακΦίλι. Ο Πόλεμος της Αιωνιότητας κυκλοφόρησε στις 27 Απριλίου 2018 και η συνέχεια, Η Τελευταία Πράξη, στις 26 Απριλίου 2019. Το μεγαλύτερο μέρος του καστ της ταινίας επέστρεψε για τις συνέχειες, ενώ σε αυτό προστέθηκαν και αρκετοί χαρακτήρες από άλλες ταινίες του MCU. Επίσημη ιστοσελίδα Οι Εκδικητές: Η Εποχή του Ultron στο IMDb Εκδικητές: Η Εποχή του Ultron στο Disney+